title: Samuli Edelmann

text: Edelmann nousi suosikiksi myös laulajana 1990-luvun alussa. Läpimurto tapahtui ”Pienestä kii” -kappaleella 1991. Sitä seurasi euroviisuehdokas ”Peggy” samana vuonna. Aikakoneen Sanin kanssa vuonna 1995 duettona esitetty ”Tuhat yötä” oli vuoden menestyskappaleita. Duettoja Edelmann on laulanut myös Mikko Kuustosen, Laura Närhen, Cata Mansikka-ahon, Janitan, Mari Rantasilan, Irina Björklundin, Jipun ja Iiro Rantalan kanssa. Muita tunnettuja Edelmannin esittämiä kappaleita ovat ”(Sinä olet) Aurinko”, ”Kaikki tahtoo”, ”Karavaanari”, ”Juhlat alkakoon”, ”Jos sä tahdot niin”, ”Nukkumatti”, "Tähtipölyä" ja "Ei mitään hätää".


title: Samuli Edelmann

text: Kunnianhimoisempaa musiikkia Edelmann on tehnyt "Vaiheet"-albumilla, joka sisältää hänen isänsä Toni Edelmannin Hessen, Goethen, Shakespearen ja Denisovin teksteihin säveltämiä kappaleita. Hänen laulajauraansa kuuluu myös rohkea ja menestyksekäs Virsi -levytrilogia.


title: Samuli Edelmann

text: Uransa aikana Edelmann on saanut kolme Emma-palkintoa: Vuoden miestulokas -Emman ja kahtena vuonna Vuoden artisti -Emman. Hän on kuudella platina- ja viidellä kultalevyllään kaikkien aikojen myydyimpiä suomalaisia miesartisteja.


title: Samuli Edelmann

text: Ennen soolouraansa Edelmannilla oli oma punkbändi nimeltään Tunkio.


title: Samuli Edelmann

text: Edelmann teki 90-luvulla joitakin kappaleita itse tai muiden lauluntekijöiden kanssa, esimerkiksi Yön valot on Samulin ja Kalle Chydeniuksen käsialaa ja Viimeinen yö-kappaleen sanoitus on hänen tekemänsä. Prinsessa-kappale on puolestaan kokonaan Edelmannin käsialaa. Lisäksi Edelmannin säveltämän ja Sussa Lavosen sanoittaman kappaleen Kesävaltakunta on levyttänyt Santeri Kinnunen. Vuonna 2011 julkaistiin albumi Pienellä kivellä josta löytyy myös Markus Koskisen, Kalle Torniaisen ja Samuli Edelmannin yhdessä tekemä kappale Pienet sormenjäljet.


title: Samuli Edelmann

text: Vuonna 2014 Edelmann nähtiin "Vain elämää" -televisiosarjan kolmannella kaudella.


title: Samuli Edelmann

text: Edelman lähtee maaliskuusta toukokuuhun 2018 kestävälle 18 konserttia sisältävälle "Samuli50"-nimiselle kiertueelle 50-vuotissyntymäpäivänsä johdosta. Tammikuussa häneltä ilmestyi single ja loppuvuodesta albumi.


title: Samuli Edelmann

text: Edelmann oli naimisissa tapahtumatuottaja Laura Tuomarilan kanssa. Heillä on kaksi lasta, vuonna 2000 syntynyt Venla-niminen tytär, joka toimii valokuvamallina, ja vuonna 2005 syntynyt Ilmari-niminen poika. Perhe asui Maltalla vuosina 2006–2015. Pari jätti avioerohakemuksen huhtikuussa 2018. Edelmann seurustelee lehtitietojen mukaan laulaja-muusikko-näyttelijä Paula Vesalan kanssa.


title: Marja-Leena Kouki

text: Marja-Leena Kouki (s. 28. huhtikuuta 1945 Pori) on suomalainen näyttelijä.


title: Marja-Leena Kouki

text: Kouki on esiintynyt monissa televisiosarjoissa ja elokuvissa, ja hän näyttelee myös teatterissa. Hänet muistetaan ehkä parhaiten roolistaan "Sydän toivoa täynnä" -sarjan Annana.


title: Marja-Leena Kouki

text: Marja-Leena Kouki oli naimisissa säveltäjä Toni Edelmannin kanssa. Heidän poikansa on laulaja-näyttelijä Samuli Edelmann. Marja-Leena Kouki on näyttelijä Tapio Koukin sisar ja näyttelijä-teatterinjohtaja Mikko Koukin täti.


title: Marja-Leena Kouki

text: Lähde


title: Eero Aho

text: Eero-Matti Aho (s. 26. tammikuuta 1968 Oulu) on suomalainen Jussi-palkittu näyttelijä. Hän on esiintynyt useissa teatteri-, elokuva- ja televisiorooleissa. Aho tunnetaan muun muassa Antero Rokan roolista vuoden 2017 "Tuntematon sotilas" -elokuvassa.


title: Eero Aho

text: Aho kävi kaksi vuotta Kallion lukiota kunnes pääsi 18 vuotta täytettyään Teatterikorkeakouluun vuonna 1986. Hän valmistui vuonna 1991 ja oli kiinnitettynä KOM-teatteriin vuosina 1991–2005. Vuodesta 2005 hän on työskennellyt freelancerina. Aho on näytellyt muun muassa Helsingin Kaupunginteatterissa ja Suomen Kansallisteatterissa.


title: Eero Aho

text: Vuonna 2008 Aho palkittiin parhaana miesnäyttelijänä Marrakechin elokuvajuhlilla Marokossa roolistaan elokuvassa "Käsky". Vuonna 2014 Aho sai Jussi-palkinnon vuoden 2013 parhaana miesnäyttelijänä roolistaan elokuvassa "8-pallo". Vuonna 2015 Aholle myönnettiin Ida Aalberg -säätiön näyttelijäpalkinto. Vuonna 2017 Aho palkittiin Irlannissa Angela Award -palkinnolla Subtitle European Film -festivaaleilla Rokan roolista elokuvassa "Tuntematon sotilas". Aho syntyi Oulussa, mutta varttui Helsingin Pukinmäessä. Hänen isänsä oli veturinkuljettaja ja äiti työskenteli rautatiehallituksessa. Hänellä on kaksi vanhempaa sisarusta. Esiintymistä hän on harrastanut lapsesta saakka.


title: Eero Aho

text: Vuosina 1994–2006 Aho oli naimisissa näyttelijä Tiina Lymin kanssa. Heillä on kaksi tytärtä, Iida (s. 1994) ja Ella (s. 1997). Ella pääsi Teatterikorkeakouluun vuonna 2018 ja opiskelee myös näyttelijäksi. Vuosina 2008–2013 Ahon naisystävä oli näyttelijä-laulaja Vuokko Hovatta. Kesällä 2017 Aho meni naimisiin toimittaja-juontaja Teresa Meriläisen kanssa He ovat olleet yhdessä vuodesta 2013 ja saivat tyttölapsen helmikuussa 2016.


title: Tiina Lymi

text: Tiina Inkeri Lymi (s. 3. syyskuuta 1971 Tampere) on suomalainen näyttelijä, ohjaaja, käsikirjoittaja ja kirjailija. Hänet tunnetaan erityisesti komediennena ja pitkän uran näyttelijänä.


title: Tiina Lymi

text: Tiina Lymi syntyi Tampereella vuonna 1971. Lapsuutensa asuen Tampereen Lielahdessa. Hän kasvoi yksinhuoltajaäitinsä kanssa. Hän muistelee pienenä haaveilleensa poliisin ammatista. Ylioppilaaksi Lymi kirjoitti Tampereen yhteiskoulun lukiosta vuonna 1990. Samana vuonna hän pääsi ensimmäisellä yrittämällä sisään Teatterikorkeakouluun.


title: Tiina Lymi

text: Lymin läpimurto suuren yleisön tietoisuuteen tapahtui hänen ensimmäisessä elokuvaroolissaan vuonna 1993 elokuvassa "Akvaariorakkaus". Siitä hän sai parhaan naispääosan Jussi-palkinnon. Sen jälkeen hän on esiintynyt useissa merkittävissä suomalaisissa elokuvissa, näytelmissä ja televisiosarjoissa. Elokuvista tunnetuimpia ovat "Rikos & Rakkaus", "Nousukausi" sekä "Juoksuhaudantie", televisio-ohjelmista "Vuoroin vieraissa", "Isänmaan toivot", "Tahdon asia", "Syke" sekä "Roba".


title: Tiina Lymi

text: Lymi on esiintynyt myös ääninäyttelijänä. Hänen tunnetuin äänihahmonsa on Esmeralda Walt Disneyn piirroselokuvassa "Notre Damen kellonsoittaja".


title: Tiina Lymi

text:
Lymi on työskennellyt myös teatteri- ja televisio-ohjaajana. Ensimmäisen teatteriohjauksensa, Juha Lehtolan kirjoittaman perhekomedian "Loppuun asti lystikkäät", hän teki vuonna 2007 Tampereen Työväen Teatterille. Syksyllä 2009 sai Tampereen Työväen Teatterissa ensi-iltansa näytelmä "Susi sisällä", jonka Lymi on paitsi ohjannut, myös kirjoittanut. Samalla tavoin on toteutettu myös Ryhmäteatterin näytelmä "S.O.S. – Save our Souls" (2010). Television puolella hän on ohjannut Yle TV1 -kanavan poliittista satiiria "Ministerin tytär".
Lymi kirjoitti myös kolumnia Aamulehden Ihmiset-liitteeseen.


title: Tiina Lymi

text: Tiina Lymi oli naimisissa 12 vuotta näyttelijä Eero Ahon kanssa vuoteen 2006 saakka. Heillä on kaksi tytärtä, Iida (1994) ja Ella (1997), joista Iida on esiintynyt elokuvassa "Joki" ja Ella yhdessä vanhempiensa kanssa elokuvassa "Juoksuhaudantie" sekä elokuvassa "Käsky". Ella pääsi Teatterikorkeakouluun vuonna 2018 ja opiskelee myös näyttelijäksi. Lymi ja Aho esiintyivät uransa aikana useasti yhdessä myös muissa yhteyksissä, kuten KOM-teatterissa ja televisiosarjoissa "Vuoroin vieraissa" ja "Äkkiä Anttolassa".


title: Tiina Lymi

text: Lymillä on myös tanssija Aleksi Seppäsen kanssa lapsi, vuonna 2008 syntynyt poika, Reino Orvo Aukusti.


title: Risto Autio

text: Risto Juhani Autio (s. 22. elokuuta 1954 Helsinki) on suomalainen näyttelijä, ohjaaja, käsikirjoittaja, laulaja ja entinen keskustan kansanedustaja.


title: Risto Autio

text: Koulutukseltaan Autio on teatteritaiteen maisteri (1995). Hän valmistui Teatterikorkeakoulusta 1986, Jouko Turkan viimeisinä aikoina siellä. Autio oli kiinnitettynä Helsingin Kaupunginteatteriin 1986–1993.


title: Risto Autio

text: Autio tunnetaan parhaiten Hannes Luotolan roolista TV1:n "Kotikatu"-sarjasta, jonka ensimmäinen jakso nähtiin 31. elokuuta 1995. Autio oli mukana sarjassa vuoteen 2006 asti, jolloin hän jäi sarjasta pois asetuttuaan ehdolle seuraavan kevään eduskuntavaaleihin. Autio vieraili sarjan jaksossa "Karinin paluu" marraskuussa 2007. Autio teki paluun sarjaan alkuvuodesta 2012. Autio vihjaili halukkuudestaan palata sarjaan jo huhtikuussa 2011 pudottuaan eduskunnasta.


title: Risto Autio

text: Risto Autio oli myös käsikirjoittamassa "Kotikatua" ja sitä ennen sarjaa "Elämän suola" (TV2). Hän on näytellyt myös teatterissa ja ohjannut esimerkiksi Hyvinkään teatterissa. Lisäksi Autio on käsikirjoittanut Radioteatterille kuunnelmia, kuten "Patterijätkä, Vaikea rakkaus, Pitipäs sattua" ja jaksoja "Laser tutkii rikoksia" -sarjaan. Autio on myös julkaissut cd:n "Kotikatu".


title: Risto Autio

text: Ennen teatteriuraansa Autio oli stuerttina Finnairilla sekä yrittäjäosakkaana hämeenlinnalaisessa tennisalan kaupassa.


title: Risto Autio

text: Vuoden 2007 eduskuntavaaleissa Hausjärvellä silloin asunut Autio valittiin kansanedustajaksi Hämeen vaalipiiristä Suomen Keskustan ehdokaslistalta 4 998 äänellä. Hän oli ehdolla myös 2011 vaaleissa, mutta ei tullut valituksi. Hausjärven kunnanvaltuustoon Autio nousi 2009 ja toimi sen jäsenenä vuoteen 2012.


title: Risto Autio

text: Autiolla on ensimmäisestä avioliitostaan kolme lasta. Autio avioitui uudestaan juhannuksena 2007 ja hänellä on tästä liitosta elokuussa 2007 syntyneet kaksospojat, mutta tämäkin liitto päättyi eroon vuonna 2015. Autio jäi työkyvyttömyyseläkkeelle monilihaskipureuman vuoksi vuonna 2014, mutta voi jatkaa valinnaisia näyttelijän, ohjaajan ja käsikirjoittajan töitä. Hän asuu Hämeenlinnassa ja kuuluu Hämeen taidetoimikuntaan.


title: Jukka Puotila

text: Jukka Petri Pauli Puotila (s. 9. syyskuuta 1955 Helsinki) on suomalainen näyttelijä, koomikko ja imitaattori. Hän on työskennellyt Suomen kansallisteatterissa näyttelijänä vuodesta 1984. Hän on myös esiintynyt televisiosarjoissa, elokuvissa ja radiossa.


title: Jukka Puotila

text: Puotila on esiintynyt muun muassa televisiosarjoissa "Ruusun aika", "Kotikatu" ja "Yökyöpeli".


title: Jukka Puotila

text: Vuonna 2015 Puotila sai Pro Finlandia -mitalin.


title: Jukka Puotila

text: Puotilasta julkaistiin 18. helmikuuta 2016 Taina Westin kirjoittama "Tänä iltana Jukka Puotila" -elämäkertakirja, WSOY.


title: Jukka Puotila

text: Puotila sairastui elokuussa 2015 syöpään, mutta on palannut jo teatterilavalle Suomen kansallisteatteriin.


title: Sinikka Nopola

text: Sinikka Nopola (s. 26. marraskuuta 1953 Helsinki) on suomalainen kirjailija, pakinoitsija ja kolumnisti.


title: Sinikka Nopola

text: Nopola syntyi Helsingissä, mutta vietti lapsuutensa ja nuoruutensa Tampereella. Hän opiskeli Tampereen yliopistossa humanististen tieteiden kandidaatiksi. Nopola työskenteli Helsingin Sanomien toimittajana 1979–1985. Hän on ollut vapaa kirjailija ja journalisti vuodesta 1985 alkaen. Nopolalla on yksi poika. Nopola asuu Helsingin Lauttasaaressa.


title: Sinikka Nopola

text: Nopola kirjoittaa sekä aikuisille että lapsille. Hän on kirjoittanut pakinoita ja kolumneja Helsingin Sanomien Kuukausiliitteeseen, draamallisia romaaneja hämeen murteella, novelleja, kuunnelmia, näytelmiä, laulutekstejä sekä tv-draamaa.


title: Sinikka Nopola

text: Yhdessä sisarensa Tiina Nopolan kanssa hän on tehnyt muun muassa lastenkirjasarjoja "Heinähattu ja Vilttitossu" ja "Risto Räppääjä" sekä useita lastennäytelmiä ja -musikaaleja sekä elokuvakäsikirjoituksia. Nopolat sanovat kirjoittavansa kirjat yhdessä istuen ja keskustellen, siksi kirjoissa on niin paljon elävää dialogia.


title: Sinikka Nopola

text: Kirjoja ovat kuvittaneet Aino Havukainen ja Sami Toivonen (1997–2011) ja vuodesta 2012 Christel Rönns.


title: Tiina Nopola

text: Tiina Nopola (s. 5. syyskuuta 1955 Helsinki) on suomalainen lastenkirjailija.


title: Tiina Nopola

text: Nopola on toiminut Helsingin kaupungin palveluksessa sekä erityislastentarhanopettajana. Vuonna 1994 hän siirtyi kokopäivätoimiseksi kirjailijaksi, ja on kirjoittanut "Siiri"-kuvakirjoja, joissa on Mervi Lindmanin kuvitus sekä sisarensa Sinikka Nopolan kanssa "Heinähattu ja Vilttitossu" ja "Risto Räppääjä"-kirjasarjat.


title: Tiina Nopola

text: "Siiri"-sarja sai alkunsa Nopolan tyttären päiväkotimuistoista. Päiväkodissa oli kolme Otto-nimistä poikaa. Ensimmäisessä kirjassa Siiri haluaa kovasti saada koiran. Koiraa ei tule, mutta Siiri ystävystyy kolmen Oton kanssa. "Siiri"-kirjoja on käännetty ruotsiksi ja saksaksi.


title: Tiina Nopola

text: Vuonna 2003 Nopola sai sisarensa kanssa Anni Swan -mitalin teoksesta "Heinähattu, Vilttitossu ja Rubensin veljekset".Yhdessä Sinikka Nopolan kanssa:


title: GP2

text: GP2-sarja eli GP2 oli moottoriurheiluluokka, joka käynnistyi vuonna 2005. GP2 korvasi Formula 3000 -sarjan, joka oli Formula 1:n jälkeen toiseksi korkein formulasarja. GP2:sten korvasi vuonna 2017 FIA Formula 2 Championship -sarja.


title: GP2

text: Mahdollistaakseen kilpailujen edullisuuden tiimeille ja tehdäkseen GP2:sta hyvän harjoittelusarjan Formula 1:een, GP2:ssa on kaikilla tiimeillä pakollisena sama runko, moottori ja rengastoimittaja. Näin ollen todellinen kuljettajan nopeus tulee paremmin esiin eikä niinkään tallin parempi teknologia.


title: GP2

text: GP2 sai alkunsa kun 19. tammikuuta 2004 vahvistettiin, GP2:sten korvaavan vuodesta 2005 lähtien Formula 3000 -sarja. 30. marraskuuta 2004 vahvistettiin sarjan tallit ja kilpailukalenteri. Sarjan järjestäjänä toimi Bruno Michel, joka järjestää myös GP2:sen "pikkuveliluokan" GP3-sarjan.


title: GP2

text: GP2-sarjan auto on kaikilla tiimeillä 2007 kaudella sama ja siinä on Dallaran runko, Renault'n V8-moottori ja Pirellin renkaat. Auton kilpailupaino on 585 kiloa.


title: GP2

text: Ensimmäiset kolme vuotta, 2005–2007 sarjassa käytettiin Dallara GP2/05 -autoa. Kolmeksi seuraavaa kautta käytettiin Dallara GP2/08 mallia vanhan auton siirtyessä Aasian GP2-sarjan käyttöön. Vuonna 2011 luokan kummassakin sarjassa otettiin käyttöön uusi Dallara GP2/11. Uusi auto muistuttaa ulkoisesti nykyisiä F1-autoja, mutta sen runko ja moottori ovat käytännössä identtiset GP2/08:n kanssa.


title: GP2

text: Dallaran rakentama runko on hiilikuituinen monokokki, joka on tehty FIA:n F1-turvallisuussääntöjen mukaiseksi. Runko antaa maaefektin, jonka ansiosta kilpailu on tiukempaa ja luo mahdollisuuden ohituksiin.


title: GP2

text: Kauden 2007 moottori on 580-hevosvoimainen Mecachrome V8-moottori, joka on teholtaan noin 70 % F1-moottoreista. Ennen kauden alkua tehdyt testit osoittivat, että luokan omalla Renault-moottorilla varustettu GP2-auto on kierroksella vain muutaman sekunnin hitaampi, kuin Renault'n F1-moottorilla varustettu auto. Moottori mahdollistaa myös fly-by-wire kaasun hallinnan. Moottori voidaan peruskunnostaa, kun sillä on ajettu 4 000 kilometriä kisassa.


title: GP2

text: GP2-auton vaihteisto on 6-vaihteinen ja puoliautomaattinen. Vaihteita vaihdetaan ratissa olevasta napista, kuten Formula 1:ssäkin, eikä perinteisellä tavalla vaihdekepistä. Vaihteisto ei eroa oleellisesti F1-vaihteistoista.


title: GP2

text: GP2/05 ja GP2/08-autoissa käytetään Mecachromen valmistamaa vaihteistoa. GP2/11:n vaihdelaatikon valmistaa Hewland.


title: GP2

text: Renkaat GP2-talleille toimittaa F1-rengastoimittaja Bridgestone, ja ne ovat Bridgestone Potenza -mallia. Kuivankelin renkaat ovat slicksit eli täysin sileät renkaat kaudesta 2007 alkaen, kun ne vielä 2006 olivat samanlaiset FIA:n sääntöjen mukaiset urarenkaat kuin F1-autoissakin.


title: GP2

text: Kaudella 2011 luokassa otettiin käyttöön Pirellin renkaat. GP2:n renkaat ovat samat, kuin F1-sarjassa vuonna 2011 käytettävät seokseltaan kovat renkaat.


title: GP2

text: Auton pakoputkessa on käytetty viimeisintä 8-in-1-teknologiaa. Jarrulevyt on tehty korkealaatuisesta hiilikuidusta, joten ne eivät kulu nopeasti ja täyttävät tiukat FIA:n turvallisuussäännöt. GP2-auton elektroniikan on suunnitellut ja sen toimittaa suosittu F1-valmistaja Magneti Marelli. Auton tankkiin mahtuu 90 kg bensiiniä.


title: GP2

text: Autossa ei ole mitään avustavia ajoa helpottavia järjestelmiä eli luistonesto, lähdön kontrolli ja automaattivaihteisto puuttuvat. Kaudella 2015 autoihin otettiin käyttöön Formula 1 -sarjasta tutun DRS-järjestelmän.


title: GP2

text: Tutkimusten ja ennen kautta tehtyjen stabiilisuustestien mukaan GP2-auto voi kiihtyä nollasta kahteensataan kilometriin tunnissa 6,70 sekunnissa. Auton huippunopeus on 320 km/h.


title: GP2

text: Perjantaina ajetaan puoli tuntia kestävät vapaa harjoitukset ja yhtä kauan kestävät aika-ajot. Aika-ajoissa määräytyy lähtöjärjestys lauantain kisaan, jonka pituus on noin 180 kilometriä.


title: GP2

text: Lauantain kisassa jokaisella autolla on yksi pakollinen varikkopysähdys, jolloin vähintään kaksi auton renkaista on vaihdettava.


title: GP2

text: Sunnuntaina ajetaan sprinttikisa, jonka pituus on 120 kilometriä. Lähtöjärjestys määräytyy lauantain kisan tulosten perusteella siten, että 8 parasta kuljettajaa lähtevät käännetyssä järjestyksessä ja muut heidän jälkeensä tulosjärjestyksessä. Lauantain 8:s pääsee siis paalulle ja voittaja joutuu kahdeksanteen ruutuun. Muun kärkikahdeksikon lähtöjärjestys määrätään samalla tavalla.


title: GP2

text: Nopeimman kierroksen ajanut kuljettaja sai pisteitä, mikäli hän on ajanut 90% kisakierroksista ja sijoittunut kymmenen parhaan joukkoon lopputuloksissa.


title: Anaïs Nin

text: Anaïs Nin (oik. "Angela Anaïs Juana Antolina Rosa Edelmira Nin y Culmell", 21. helmikuuta 1903 – 14. tammikuuta 1977) oli ranskalainen, kuubalaisille vanhemmille syntynyt kirjailija, joka kirjoitti romaaneja ja novelleja. Nin tunnetaan erityisesti alkujaan omakustanteina julkaistuista päiväkirjoistaan.


title: Anaïs Nin

text: Nin syntyi Neuillyssa, Ranskassa 1903. Vuonna 1914 hän muutti äitinsä mukana New Yorkiin, missä hän kävi koulua kunnes palasi myöhemmin Eurooppaan. Ninin ensimmäinen julkaistu teos oli "D.H. Lawrence: An Unprofessional Study" (1932). Kirja johti elinikäiseen ystävyyteen yhdysvaltalaiskirjailija Henry Millerin kanssa.


title: Anaïs Nin

text: Toisen maailmansodan alettua Nin palasi New Yorkiin, missä hän julkaisi lisää romaanejaan ja novellejaan. Ne eivät saaneet kriitikoilta tunnustusta, vaikka moni johtava kirjallisuuden hahmo arvostikin niitä. Vuonna 1966 ilmestynyt ensimmäinen osa hänen päiväkirjoistaan toi hänelle vihdoin mainetta kirjailijana. Päiväkirjat, joiden kirjoittamisen Nin aloitti 12-vuotiaana, kattavat lähes koko hänen elämänsä. Tietyt sensuroimattomat kohdat hänen päiväkirjoistaan julkaistiin vasta Ninin ja hänen aviomiehensä kuoleman jälkeen.


title: Anaïs Nin

text: Päiväkirjojen myötä myös Ninin aiempi teos "Cities of the Interior" (1959) alkoi herättää kiinnostusta.


title: Anaïs Nin

text: Ninin kirjallinen tuotanto oli kiisteltyä hänen elinaikanaan ja hänen kuoltuaankin. Moni kriitikko on ihaillut hänen ainutlaatuista naiseuden kuvaustaan, lyyristä tyyliään ja psykologista ymmärrystään. Toiset ovat arvostelleet hänen omasta täyttymyksestään huolehtimista omahyväiseksi ja narsistiseksi. Hänen postuumisti julkaistu teoksensa "Erotica" (1977) sekä kokoelma tilaustyönä 1940-luvulla tehtyjä eroottisia tarinoita vahvistivat kahtiajakoista suhtautumista häneen.


title: Anaïs Nin

text: Philip Kaufman ohjasi vuonna 1990 elokuvan "Henry ja June", joka perustuu Ninin varhaisiin päiväkirjoihin.


title: Risto

text: Risto on suomalainen miehen etunimi.


title: Risto

text: Risto on suomalainen muoto kreikkalaisesta nimestä Χριστόφορος, Khristoforos, joka tarkoittaa Kristuksen kantajaa.


title: Risto

text: Risto-nimen on saanut Suomessa vuoden 2015 loppuun mennessä 31 142 miestä ja alle viisi naista.


title: Viritys (musiikki)

text: Viritys musiikissa tarkoittaa soittimen säätämistä oikeaan vireeseen. Soittimien vireellä viitataan tuottamien äänien värähtelytaajuuteen. Yleensä musiikkia soitetaan länsimaisen järjestelmän mukaisesti, jolloin sävelille on ennalta määritelty tarkat värähtelytaajuudet. Jos soitin poikkeaa tästä vakiovirityksestä, on se epävireessä. Joillekin soittimille, kuten kitaralle, on olemassa myös useampia vaihtoehtoisia virityksiä. Sävelten suhteellisen virityksen lisäksi tärkeää on sävelten absoluuttinen vire. Esimerkiksi usein a-sävel on taajuudeltaan 440 Hz tai 442 Hz, ja muut sävelet suhteutetaan tähän.


title: Viritys (musiikki)

text: Eri soittimien suhteen on suuria eroja siinä, kuinka nopeasti ne menevät epävireeseen. Monia puhallinsoittimia ei tarvitse virittää, kun taas esimerkiksi harppua pitää virittää jatkuvasti. Myös pilliurut pysyvät vireessä, ja vanhoja urkuja tutkimalla onkin voitu selvittää, kuinka korkeassa tai matalassa vireessä aiemmilla vuosisadoilla soitettiin. Tutkimuksissa on todettu, että urkujen, ja näin ollen myös muiden soittimien, vireet vaihtelivat huomattavasti paikkakunnittain.


title: Viritys (musiikki)

text: Monet orkesterien soittimet tarvitsevat jatkuvaa viritystä, joten ennen harjoittelua tai esiintymistä soittimet viritetään. Usein oboisti antaa viritysäänen. Jousiorkesterissa vireestä vastaava ykkösviulisti yleensä ”noutaa” tämän viritysäänen, virittää oman soittimensa sen mukaan ja antaa sen jälkeen äänen eri jousisoitinryhmille. Sen jälkeen oboisti antaa viritysääneen muille soitinryhmille. Virittäminen tapahtuu kurinalaisesti, jotta kaikki saavat kuulla viritysäänen mahdollisimman häiriöttömästi. Sinfoniaorkesterin viritysjärjestys on yleensä sellot ja kontrabassot ja sitten viulut ja alttoviulut, ja näiden jälkeen muut soitinryhmät.


title: Suede

text: Suede on brittiläinen rockmusiikkia esittävä yhtye, jonka laulaja Brett Anderson, kitaristi Justine Frischmann ja basisti Mat Osman perustivat Lontoossa vuonna 1989. Sueden nykyiseen kokoonpanoon kuuluvat Brett Andersonin ja Mat Osmanin ohella kitaristi Richard Oakes, rumpali Simon Gilbert ja pianisti Alex Lee. Yhtye on julkaissut urallaan kuusi studioalbumia.


title: Suede

text: Suede julkaisi esikoisalbuminsa "Suede" vuonna 1993, ja saavutti kotimaassaan valtavan suosion singlellään ”Animal Nitrate”. Yhtyeestä tuli yksi 1990-luvun brittipop -genren näkyvimpiä nimiä. Toisen albumin "Dog Man Star" levyttämisen aikana Brett Anderson ja kitaristi Bernard Butler ajautuivat erimielisyyksiin, ja Butler erosi yhtyeestä ennen albumin julkaisua. Yhtyeen uudeksi kitaristiksi liittyneen Richard Oakesin ja pianisti Neil Codlingin kanssa Suede levytti ja julkaisi uransa menestyneimmän albumin "Coming Up" vuonna 1996. Vuoden 2002 albumi "A New Morning" jäi hetkellisesti yhtyeen viimeiseksi, sillä Suede lopetti toimintansa 2003.


title: Suede

text: Vuonna 2010 Brett Anderson, Richard Oakes, Neil Codling, Mat Osman, and Simon Gilbert esiintyivät yhdessä Lontoon Royal Albert Hallissa Teenage Cancer Trust -säätiön järjestämässä hyväntekeväisyyskonsertissa. Yhtye sai sekä yleisön että kriitikoiden keskuudessa hyvin lämpimän vastaanoton, ja Suede päätettiin perustaa uudelleen vakituisesti. Sittemmin yhtye on konsertoinut aktiivisesti ympäri maailman, ja julkaisee seuraavan albuminsa "Night Thoughts" vuoden 2016 tammikuussa.


title: Suede

text: Laulaja Brett Anderson ja kitaristi Justine Frischman tutustuivat toisiinsa vuonna 1989 opiskellessaan University College Londonissa, ja he aloittivat pian seurustelun. Anderson ja Frischman perustivat toistaiseksi nimeämättömän yhtyeen yhdessä Andersonin lapsuudenystävän, basisti Mat Osmanin kanssa. Kokoonpano harjoitteli päivittäin yhdessä soittamalla muun muassa The Beatlesia, David Bowiea ja The Smithsia. Vuoden 1989 lokakuussa yhtye laittoi "New Musical Express" -lehden palstalle ilmoituksen avoimesta soolokitaristin paikasta, jonka sai koesoittojen kautta 19-vuotias Bernand Butler. Butlerin liityttyä mukaan yhtyeen nimeksi valittiin Suede. Koska yhtyeellä ei vielä ollut rumpalia, se käytti varhaisilla Lontoon Camden Townin alueella soittamilla keikoillaan rumpukonetta.


title: Suede

text: Suede sai tilaisuutensa lähetettyään levyttämänsä demon "Specially Suede" lontoolaisen DJ Gary Crowleyn radio-ohjelmaan "Demo Clash". Sueden kappale ”Wonderful Sometimes” muodostui ohjelman ansiosta hyvin suosituksi radiossa, ja sen ansiosta yhtye solmi levytyssopimuksen itsenäisen levy-yhtiö RML Recordsin kanssa. Vuoden 1990 huhtikuussa ”Wonderful Sometimes” pääsi mukaan RML Recordsin julkaisemalle kasettikokoelmalle.


title: Suede

text: Koska Sueden keikoillaan käyttämä rumpukone oli hyvin arvaamaton ja epäluotettava tekijä, yhtye päätti pestata rumpalikseen Justin Welchin. Welch soitti yhtyeen kanssa kuuden viikon ajan, kunnes erosi ja liittyi Spitfire -yhtyeeseen. Uudeksi rumpaliksi tuli muun yhtyeen yllätykseksi aiemmin The Smithsissa soittanut Mike Joyce. Hän ei kuitenkaan halunnut jäädä yhtyeen vakituisesti, koska olisi omien sanojensa mukaan ollut ”The Smiths -vaikutteiselle Suedelle enemmän haitaksi kuin hyödyksi”, ja hänen mielestään yhtyeen tulisi löytää oma tyylinsä. Joyce kuitenkin levytti yhtyeen kanssa RML Recordsin julkaiseman singlen ”Be My God” (sekä b-puolen ”Art”). Suede oli kuitenkin singleen varsin tyytymätön, ja suurin osa singlen 500 painetusta kappaleesta tuhottiin. Vuoden 1990 Suede löysi managerinsa Ricky Gervaisin avustuksella vakituiseksi rumpalikseen Simon Gilbertin.


title: Suede

text: Vuonna 1991 Brett Anderson ja Justine Frischman erosivat, ja Frischman alkoi seurustella Blurin laulaja Damon Albarnin kanssa. Välien kiristymisen seurauksena Fleischman jätti Sueden. Kitaristi Bernand Butlerin mukaan Fleischmanin lähteminen oli ratkaiseva tekijä Sueden nousulle menestykseen, koska ”yhtyeen jäsenten kemiat toimivat tämän jälkeen aiempaa tehokkaammin ja henkilökohtainen motivaatio nousi uudelle tasolle.” Brett Anderson ja Bernand Butler alkoivat Frischmanin eron jälkeen kirjoittaa suurimman osan Sueden kappaleista.


title: Suede

text: Suedella oli yhä selviä vaikeuksia saada kiinni menestyksen syrjästä, sillä se erosi musiikillisesti sekä lontoolaisista kilpailijoistaan että maailmanlaajuisessa suosiossa olleista amerikkalaisista grunge -kokoonpanoista. Brittiläisen musiikkilehdistön keskuudessa yhtye sai kuitenkin osakseen positiivisia arvioita energisen live-esiintymisensä ansiosta, joka kiinnosti myös paikallisia yleisöjä.


title: Suede

text: Vuonna 1992 Suede esiintyi "New Musical Expressenin" järjestämässä tilaisuudessa, jossa paikalla oli myös itsenäisen levy-yhtiö Nude Recordsin johtaja Saul Galpern. Tämä vaikuttui yhtyeen esiintymisestä, ja tarjosi Suedelle kahden singlen ja 3,132 punnan arvoista levytyssopimusta Nude Recordsilla. Yhtye allekirjoitti sopimuksen vuoden 1992 helmikuussa. Nuden tekemän tarjouksen johdosta Suede alkoi herättää kiinnostusta myös Island Records- ja East West Records -yhtiöissä, jotka olivat halukkaita kiinnittämään Sueden listoilleen pitkäaikaisella sopimuksella. Brittiläinen lehdistö ylisti Sueden olevan Britannian ”seuraava iso juttu”, ja jo ennen yhtyeen ensimmäisen singlen julkaisua "Melody Maker" kuvasi Sueden kansikuvaansa otsikolla ”Britannian paras uusi yhtye”.


title: Suede

text: Nude Records julkaisi Sueden ensimmäisen singlen ”The Drowners” (b-puolenaan ”To The Birds”) 11. toukokuuta 1992. Kappaleesta tuli pieni hitti, ja se nousi toukokuussa Britannian singlelistalla sijalle 49. Singlen julkaisemisen jälkeen muun muassa Guns N’ Rosesin levy-yhtiönä tunnettu Geffen Records tarjosi yhtyeelle levytyssopimusta, jota Saul Galpern kuvaili ”järjettömän hyväksi tarjoukseksi.” Tarjous houkutteli myös yhtyettä, mutta se harkitsi yhä myös muiden yhtiöiden tarjoamia levytyssopimuksia ja kieltäytyi Geffenin sopimuksesta. Syyskuussa 1992 Suede julkaisi toisen singlensä ”Metal Mickey”, joka nousi Britanniassa 17. listasijalle. Yhtye esitti kappaleen myös Jay Lenon "The Tonight Show" -talk sohw’ssa, mikä vauhditti nousua listoille myös Yhdysvalloissa. Kahden Nude Recordsin julkaiseman singlen jälkeen Saul Galpern kiinnitti Sueden pitkäaikaisella sopimuksella Nude Recordsin artisteihin, ja solmi Sony BMG Music Entertainmentin kanssa sopimuksen. Tämä takasi Nude Recordsille aseman Sony BMG:n taustoittamana levy-yhtiönä.


title: Suede

text: Sueden läpimurto Britannian singlelistalla tapahtui lopullisesti vuoden 1993 helmikuussa julkaistulla singlellä ”Animal Nitrate”, joka nousi singlelistan seitsemänneksi ja oli myös Irlannin singlelistalla sijalla 11. ”Animal Nitraten” menestyksen ansiosta Suede sai viime hetken kutsun saapua esiintymään BRIT Awards -palkintogaalaan. Yhtyeen esikoisalbumi "Suede" julkaistiin 29. maaliskuuta 1993, ja se nousi suoraan Britannian albumilistan ykköseksi. Albumia kaupattiin ensimmäisellä myyntiviikollaan yli 100,000 kappaletta, se ylitti kultalevyrajan kahdessa päivässä ja siitä tuli myydyin esikoisalbumi Britanniassa sitten Frankie Goes to Hollywood -yhtyeen "Welcome to the Pleasuredomen" (1984). Albumi sai positiivisen vastaanoton lehdistön ja yleisön keskuudessa, ja Britanniassa sen ylistettiin olevan kaikkien aikojen odotetuin esikoisalbumi sitten Sex Pistolsin "Never Mind the Bollocks, Here's the Sex Pistolsin". "Suede" palkittiin vuonna 1993 parhaan albumin Mercury Prize -palkinnolla. Yhtye lahjoitti 25,000 punnan arvoisen palkintosummansa hyväntekeväisyyteen ja syöpätutkimuksia edistävään tarkoitukseen.


title: Suede

text: Esikoisalbuminsa julkaisemisen jälkeen Suede teki laajamittaisen kiertueen Euroopassa. Yhtye soitti ensimmäisen kerran Britannian ulkopuolella Helsingin Tavastia-klubilla vuonna 1993. Kesällä 1993 yhtye kiersi Yhdysvalloissa, jolloin kitaristi Bernand Butlerin ja muun yhtyeen välit alkoivat rakoilemaan. Los Angelesissa Butler katosi jäljettömiin kesken konserttia edeltäneen soundcheckin eikä enää puhunut muulle yhtyeelle, ja välien kiristymistä vauhdittui entisestään Sueden peruttua keikkojaan Yhdysvalloissa Butlerin isän kuoleman jälkeen. Butler ei pitänyt ratkaisusta, ja matkusti lopun kiertueen ajan muusta yhtyeestä erillään.


title: Suede

text: 14. helmikuuta 1994 Suede julkaisi singlenä uuden kappaleensa ”Stay Together”, joka nousi Britanniassa listan kolmanneksi ja Irlannissa sijalle 18. Tällä välin Britannian musiikin ykköseksi tietään raivasivat uudet yhtyeet kuten Oasis, Blur ja Pulp. Bernand Butler valmisteli lähtöään yhtyeestä, ja ajautui huonoihin väleihin erityisesti Brett Andersonin kanssa. Anderson eristäytyi muusta yhtyeestä ja alkoi tekemään yksin uutta kappalemateriaalia seuraavaa albumia varten. Butlerin ja Andersonin huonot suhteet näkyivät myös lehtien palstoilla, kun Butler moitti haastattelussa Andersonin olevan ”liian hidas työskentelijä ja päästään pyörällä rocktähteyden vuoksi.”


title: Suede

text: Toisen albuminsa "Dog Man Star" levytysvaiheessa Butler ja muu yhtye äänittivät osuutensa albumille erillään. Butlerin mielestä yhtyeen olisi pitänyt myös erottaa tuottaja Ed Buller, ja hänen olisi pitänyt tuottaa "Dog Man Star" itse. Saapuessaan eräänä päivänä studiolle Butler ei enää päässyt sisään studion tiloihin, ja löysi kitaransa ja muun laitteistonsa kadunvarresta. Butlerin ero yhtyeestä tapahtui myrskyisissä merkeissä, ja hänen riitansa Brett Andersonin kanssa jatkuivat vielä useiden vuosien ajan.


title: Suede

text: Syyskuussa 1994 Suede julkaisi uuden singlen ”We Are the Pigs”, jota seurasi "Dog Man Starin" julkaisu lokakuussa. Albumi debytoi Britanniassa listan kolmantena, ja sen vastaanotto lehdistön keskuudessa oli ylistävä. Albumin singlemenestys oli varsin heikkoa, mutta "Dog Man Starin" kappalemateriaalin on sittemmin arvosteltu olevan Sueden uran musiikillisesti parasta antia. Syyskuussa yhtye myös ilmoitti, että Bernand Butlerin jättämän kitaristin paikan yhtyeessä tulisi täyttämään 17-vuotias Richard Oakes. Bernandin eron jälkeen Oakes oli lähettänyt äänittämänsä demonauhan soitostaan Sueden faniklubille, josta se oli päätynyt Brett Andersonille. Rumpali Simon Gilbert luuli alun perin nauhan olevan Sueden vanha demo, ja myös muu yhtye vaikuttui Oakesin soittotaidoista. Richard Oakesin ensimmäinen esiintyminen Sueden kitaristina tapahtui kappaleen ”We Are the Pigs” musiikkivideolla, ja hän alkoi yhtyeeseen liityttyään kirjoittamaan myös kappaleita Brett Andersonin kanssa. Oakesin ja Andersonin yhteistyön ensimmäisinä näytteinä kuultiin singlen ”New Generation” b-puolella julkaistut kappaleet ”Together” ja ”Bentswood Boys”.


title: Suede

text: "Dog Man Starin" julkaisemisen myötä Suede vietti vuoden 1994 lopun ja kevään 1995 kiertueella, jonka päättymisen jälkeen vuorossa oli yhtyeen kolmannen albumin työstäminen.


title: Suede

text: Vuoden 1996 tammikuussa Sueden kokoonpano kasvoi viisihenkiseksi, kun yhtyeen pianistiksi liittyi rumpali Simon Gilbertin serkku Neil Codling. Yhtye julkaisi uuden kokoonpanon myötä kolmannen albuminsa "Coming Up" syyskuussa. Albumilta julkaistiin muun muassa hitiksi muodostunut single ”Trash”, joka ylsi Britanniassa singlelistan kolmanneksi. ”Trash” oli myös yhtyeen uran ensimmäinen listaykkönen ulkomailla, sillä se nousi listan kärkipaikalle Suomessa. Myös albumin neljä muuta singleä (”Beautiful Ones”, ”Saturday Night”, ”Suede” ja ”Filmstar”) ylsivät Britanniassa listan kymmenen parhaan joukkoon. "Coming Up" menestyi esimerkiksi Euroopassa ja Aasiassa, mutta Yhdysvalloissa se ei pärjännyt mainittavasti huonon markkinoimisen ja vain kolme kaupunkia kattaneen kiertueen takia. Britanniassa siitä tuli yhtyeen uran kaikkien aikojen kaupallisesti menestynein albumi, mikä nostatti suuria odotuksia jo yhtyeen seuraavaa albumia kohtaan. Vuonna 1997 yhtye julkaisi b-puolista koostuneen kokoelma-albumin "Sci-Fi Lullabies", joka nousi Britanniassa listan yhdeksänneksi. "Sci-Fi Lullabies" sai positiivisen vastaanoton, ja sen on usein sanottu sisältävän myös yhtyeen tuotannon parhaimmistoa.


title: Suede

text: Brittipop -ilmiö oli vuonna 1997 menettänyt selvästi kannatustaan, ja myös Suede halusi edetä tyylistä poispäin. Yhtye päätti lopettaa yhteistyön pitkäaikaisen tuottajansa Ed Bullerin kanssa, ja yhtyeen seuraavan albumin "Head Music" tuottivat Steve Osborne ja Bruce Lampcov. Albumi julkaistiin vuoden 1999 toukokuussa, ja hittisinglestä ”Electricity” sekä Britannian albumilistan ykköspaikasta huolimatta se jakoi sekä musiikkilehdistön että yhtyeen fanien mielipiteet kahteen leiriin: enemmän kosketinsoittimiin ja vähemmän kitarariffeihin keskittyneen albumin tyyliä vieroksuttiin, mutta monien mielessä albumi keräsi myös ylistystä yhtyeen uuden musiikillisesti rohkean tyylin ansiosta. "Head Musicin" kolme seuraavaa singleä eivät onnistuneet murtautumaan Britanniassa singlelistan kymmenen parhaan joukkoon, mikä katkaisi yhtyeen ”Trash” -singlen vuonna 1996 aloittaman putken.


title: Suede

text: Vuonna 2000 Sueden hajoamisesta alkoi liikkua huhuja, joita Neil Codlingin poissaolo aiemmilta keikoilta oli vahvistanut. Brett Anderson kuitenkin kumosi väitteet julkisesti, ja sanoi yhtyeen olevan jo innokas äänittämään uutta albumiaan. Vuonna 2000 Suede vietti kuitenkin hiljaiseloa ja esiintyi ainoastaan kerran konsertoiden Islannin Reykjavíkissa.


title: Suede

text: Vuonna 2002 Suede julkaisi viidennen albuminsa "A New Morning". Albumia edeltävänä aikana Neil Codling joutui jättämään yhtyeen kroonisen väsymysoireyhtymän takia, ja hänen paikkansa yhtyeessä otti Alex Lee. Uuden albumin nimellä yhtye halusi Brett Andersonin mukaan viestiä ”aloittamista puhtaalta pöydältä uutena bändinä”, ja siinä heijastui myös Andersonin irtautuminen heroiinin ja crackin käytöstä. Anderson on sanonut "A New Morningin" olleen ensimmäinen Suede-albumi, jota ei työstetty huumeiden vaikutuksen alaisena.


title: Suede

text: "A New Morningin" tuotti suurimmaksi osaksi aiemmin muun muassa Blurin kanssa työskennellyt Stephen Street. Albumia äänitettiin yhteensä seitsemällä eri studiolla neljän eri tuottajan kanssa, ja sen tekeminen maksoi noin miljoona puntaa. Tuotantokuluihin nähden albumin 20. listasijoitus Britanniassa oli pettymys, eikä "A New Morningia" julkaistu koskaan Yhdysvalloissa. Yhtyeen fanien keskuudessa albumia pidettiin keskitason tuotoksena, mutta valtavirran suuren yleisön kiinnostus Suedea kohtaan oli jo kadonnut. Myös Brett Anderson on sittemmin arvostellut albumia, ja todennut ”Sueden levyttäneen yhden albumin liikaa.” Mat Osman on kuvaillut albumia ”mitäänsanomattomaksi Suede-albumiksi.”


title: Suede

text: Lokakuussa 2003 Suede julkaisi kokoelma-albumin "Singles", joka sisälsi myös uudet kappaleet ”Attitude” ja ”Love the Way You Love”. ”Attitude” julkaistiin myös singlenä, ja se nousi Britanniassa sijalle 14. Yhtye alkoi vuonna 2003 työstämään myös seuraavaa studioalbumiaan, jota ei kuitenkaan koskaan suunnitelmista poiketen julkaistu.


title: Suede

text: Brett Anderson päätti Sueden lopettamisesta vuoden 2003 lokakuussa päivälleen sen jälkeen, kun yhtye oli esiintynyt Graham Nortonin juontamassa talk show’ssa promotoidakseen "Singles" -kokoelmaansa. Yhtyeen uran kattava historiikki "Love and Poison" julkaistiin marraskuun alussa, jonka jälkeen yhtye ilmoitti verkkosivustollaan ettei Suede julkaise uutta materiaalia tai esiinny julkisesti enää lähitulevaisuudessa. Brett Anderson kuitenkin sanoi, että yhtye tulisi vielä jonain päivänä palaamaan yhteen uuden albumin merkeissä. Suede esiintyi viimeisen kerran 13. joulukuuta 2003 Lontoon Astoriassa.


title: Suede

text: Sueden paluuta koskevat huhut alkoivat velloa mediassa ja fanien keskuudessa vahvana, ja vuoden 2010 tammikuussa Saul Gerard paljasti yhtyeen tekevän paluun yhden konsertin ajaksi. Yhtye esiintyi Lontoon Royal Albert Hallissa maaliskuussa Teenage Cancer Trust -hyväntekeväisyysjärjestön konsertissa. Ennen tätä yhtye oli tehnyt Britanniassa kaksi valmistelevaa klubikeikkaa. Myöhemmin haastateltu Brett Anderson ei suostunut vahvistamaan tai kieltämään vakituista paluuta esiintymislavoille koskevia huhuja. Yhtyeen klubikeikat ja Royal Albert Hallissa järjestetty esiintyminen saivat lämpimän vastaanoton.


title: Suede

text: Syyskuussa Sueden paluu sai lopullisen vahvistuksensa, kun yhtye esiintyi festivaaleilla Tanskassa ja Norjassa. Marraskuussa yhtye julkaisi uuden kokoelma-albumin "The Best of Suede", jonka Brett Anderson oli koostanut yhtyeen tuotannon singlejulkaisuista, albumikappaleista ja b-puolista. Albumin julkaisemisen jälkeen Suede keikkaili Euroopassa lyhyen kiertueen merkeissä. Kiertue päättyi Lontoon The O2 Arenalle joulukuussa.


title: Suede

text: Brett Anderson kertoi Sueden jatkavan keikkailua myös vuonna 2011. Yhtye esiintyi lukuisilla festivaaleilla, ja teki kiertueen Aasiassa elokuussa. Kesäkuussa yhtye julkaisi kaikki viisi studioalbumiaan uudelleenmasteroituina painoksina. Vuoden 2011 joulukuussa yhtye päätti kiertueensa Venäjälle, ja esitti kahdessa viimeisessä konsertissa uudet kappaleet ”Falling Planes”, ”The Only”, ”Someone Better”, ”I Don’t Know Why”, ”Cold War”, ”Future Nightmare” ja ”Sabotage”.


title: Suede

text: Vuonna 2012 Suede aloitti tuottaja Ed Bullerin kanssa uuden albuminsa "Bloodsports" levyttämisen. Albumin ensimmäisenä singlenä julkaistiin kappale ”It Starts and Ends with You” vuoden 2013 helmikuussa, ja itse albumi julkaistiin maaliskuussa. "Bloodsports" debytoi Britannian albumilistalla sijalla 10, ja se sai kriitikoiden keskuudessa hyvin lämpimän vastaanoton. Albumin tiimoilta yhtye teki jälleen Euroopan-kiertueen.


title: Suede

text: Tammikuussa 2014 Brett Anderson kertoi Sueden työstävän seitsemättä studioalbumiaan "Night Thoughts", joka julkaistaan vuoden 2016 tammikuussa samanaikaisesti Roger Sargentin ohjaaman dokumenttielokuvan kanssa.


title: Leonid Markelov

text: Leonid Igorevitš Markelov (, s. 25. toukokuuta 1963 Moskova) on Venäjään kuuluvan Marin tasavallan päämies (2001-2017). Markelov on venäläinen, ja koulutustaustaltaan puolustusministeriön alaisesta Puna-armeijan instituutista valmistunut juristi.


title: Leonid Markelov

text: Markelov oli Venäjän liberaalidemokraattisen puolueen jäsen ja äärikansallismielisen Vladimir Žirinovskin kannattaja. Merkelov pääsi duumaan yhdeksi kaudeksi 1990-luvun alkupuolella. Liike-elämän puolella hän nousi suuren Rosgostrah-vakuutusyhtiön varapresidentiksi.


title: Leonid Markelov

text: Vuonna 2000 Markelov voitti Marin tasavallan presidentinvaalit massiivisen mainoskampanjan avulla. Muun muassa Euroopan parlamentti ja monet ihmisoikeusjärjestöt ovat kritisoineet Markelovin hallintoa omassa tasavallassaan vähemmistönä elävien marien kansallisesta sorrosta ja marien kulttuurielämän tukahduttamisesta. Mareihin kohdistuvista pahoinpitelyistä, uhkailusta ja jopa murhista on tullut arkipäivää Markelovin hallintokaudella.


title: Leonid Markelov

text: Joulukuussa 2004 Markelov valittiin uudelle presidenttikaudelle valtapuolue Yhtenäisen Venäjän ehdokkaana, Vladimir Putinin tukemana. Vuoden 2009 lopussa presidentti Medvedev esitti (tuolloin voimassa olleen Venäjän lainsäädännön mukaisesti) tasavallan parlamentille Merkelovin valitsemista kolmanneksi kaudeksi. Tätä ennen paikallista lainsäädäntöä oli muutettu niin, että presidentin toimikausi muuttui viisivuotiseksi. Tammikuussa 2010 Markelov aloitti kolmannen kautensa Marin tasavallan johdossa.


title: Leonid Markelov

text: 06 huhtikuu 2017 Venäjän presidentti Vladimir Putin on hylännyt johtaja Marin tasavalta Leonid Markelov, joka erosi omasta pyynnöstään .


title: P. D. James

text: Phyllis Dorothy James eli P. D. James (3. elokuuta 1920 Oxford, Iso-Britannia – 27. marraskuuta 2014 Oxford) oli brittiläinen rikoskirjailija. James oli hänen tyttönimensä, ja avioliiton kautta hänestä tuli Phyllis Dorothy White, mutta kirjailijanimenään hän käytti tyttönimeään ja etukirjaimia, mikä sai jotkut luulemaan häntä mieheksi.


title: P. D. James

text: James aloitti ammattimaisen kirjoittamisen työn ohessa vasta 40-vuotiaana. Hänestä povattiin Agatha Christien tyylistä dekkarien kuningatarta (ks. myös Dorothy L. Sayers). Jamesin luomia hahmoja ovat Adam Dalgliesh ja Cordelia Gray. Dalgliesh-kirjoille on ominaista yksityiskohtien tarkkuus, eettinen pohdiskelu ja runouden ja kirjallisuuden korostaminen.


title: P. D. James

text: Kirjailijanuraa viivästytti toinen maailmansota. Tuolloin hän työskenteli Punaisen Ristin palveluksessa hoitajana sotilassairaalassa. Siellä hän tapasi myös tulevan miehensä, joka oli ammatiltaan lääkäri. Mies selvisi sodasta henkisesti järkkyneenä, joten perheen elättäminen jäi vaimon tehtäväksi. Aikaa kirjoitustyölle jäi vain aamuisin, koska illalla päivätyön jälkeen hän harjoitti opintoja. Valmistumisen jälkeen hän työskenteli terveydenhoidon hallinnollisissa tehtävissä.


title: P. D. James

text: Sittemmin hän työskenteli kymmenen vuotta sisäasiainministeriön virkamiehenä (poliisiosastolla osastopäällikkönä) 60-vuotiaaksi huolimatta menestyksestään kirjailijana.


title: P. D. James

text: P. D. James teki julkisen vierailun Suomeen ainakin syksyllä 1989.


title: P. D. James

text: Vuoteen 1990 mennessä Jamesin romaaneista oli ehditty televisioida kuusi. Esimerkiksi "Kuoleman maku" -filmin näki yksistään Englannissa kymmenisen miljoonaa katsojaa. Teoksia oli käännetty yli 20 kielelle.


title: P. D. James

text: P. D. James sai elinikäisen päärinarvon vuonna 1991. Suomen dekkariseura myönsi hänelle vuonna 2010 elämäntyöstä ulkomaisen jännityskirjallisuuden kunniakirjan.


title: Heinäpää

text: Heinäpää on alue Oulun kaupungin ruutukaava-alueen eteläosassa. Heinäpää ei ole virallinen kaupunginosa, eikä sen rajoja ole määritelty tarkasti. Yleensä Heinäpään ja Oulun keskustan rajana kuitenkin pidetään Nummikatua. Heinäpään alueeseen kuuluvat ainakin Hollihaan ja Leverin kaupunginosat ja osia Vanhatullin ja Nuottasaaren kaupunginosista.


title: Heinäpää

text: Heinäpää on mainittu Juice Leskisen laulussa "Edestakaisin" (Laihia-Heinäpää) sekä Viikatteen kappaleessa "Reino Helismaa".


title: Heinäpää

text: Heinäpään alueelta löytyy päivittäistavarakauppoja, kampaamoja, erikoisliikkeitä, pubi, kioski, keilahalli ja Heinäpään urheilukeskus.


title: Pateniemi

text: Pateniemi eli oululaisittain Patela on kaupunginosa Oulun pohjoisosassa Pateniemen suuralueella, 9 km:n päässä keskustasta. Kaupunginosa rajoittuu pohjoisessa Herukan kaupunginosaan, etelässä Kuivasojaan, idässä Nelostiehen ja lännessä Perämereen. Kaupunginosassa asuu 4 576 asukasta (2008) ja suuralueella 13 080 asukasta (2007).


title: Pateniemi

text: Pateniemeen saapui asutusta ensimmäisen kerran 1610-luvulla, kun eräs savolainen uudisasukas nimeltä Erkki Taskinen muutti alueelle. Hän rakensi talon meren lahden pohjukan läheisyyteen, jonka myötä alue sai nimen Taskisenperä. Myös Vehkaperän asutus sai alkunsa samoihin aikoihin. 1700-luvulla elinolot alkoivat kohentua ja väestö alkoi lisääntyä. Pateniemen kuusitaloisen asutuksen lisäksi 1800-luvulla perustettiin talojen maille mäkitupia ja torppia. Merenlahti tarjosi Pateniemessä hyvät mahdollisuudet maanviljelylle ja kalastukselle. Hyvän luonnonsataman ansiosta Pateniemessä aloitettiin vuonna 1857 laivanrakennustoiminta, ja vuonna 1873 perusti G. Bergbomin sinne Pateniemen sahan.


title: Pateniemi

text: Tekniikan kehittymisen myötä sahan tuotanto kasvoi huomattavasti, samoin myös työvoiman tarve. Työvoimaa värvättiin Etelä-Suomea myöten. Yhtiön rakentamat asuntoalueet nimettiin alueen asukkaiden kotipaikan tai käytön mukaan. Työnantaja rakennutti asuntoja yhtiön työntekijöille ja tuki heidän omakotirakentamistaan Pateniemeen ja kaupunkiin. Näitä rakennuksia on Pateniemessä edelleen. Sahalla oli vuodesta 1928 alkaen oma terveysasema, jossa työskenteli lääkäri ja sairaanhoitaja. Tätä ennen tehtaalla sattuneisiin tapaturmiin antoi ensiavun tehtaan konttoripäällikkö. Työntekijöiden käytössä olivat myös yhtiön järjestämät ruokala, saunat, pesutuvat ja leivintuvat. Polttopuita työntekijät saattoivat ostaa sahalta. Kauppaneuvos Bergbom perusti Pateniemeen koulun vuonna 1873, pääosin sahan työntekijöiden lapsia varten.


title: Pateniemi

text: Pateniemen sahan omisti Oulu Osakeyhtiö. 1950–1960-luvulla yhtiö huolehti Pateniemessä asioista lähes kaikilla elämänaloilla. Yhtiöllä oli pyykkitupa ja saunat, navetta suurine karjoineen, ruokala sahan työntekijöille, mankelihuone, leipomo, Honkapirtti voimistelusaleineen sekä elokuvateattereineen. Honkapirtissä toimi myös yhtiön kirjasto ja 1960-luvulla nuorisokahvila. Oulu Osakeyhtiö työllisti tuolloin valtaosan Pateniemen asukkaista.


title: Pateniemi

text: Yhtiöläiset muodostivat yhden suuren, yhteisen yhtiöläisperheen. Yhtiöläisillä oli myös oma terveydenhuolto, lääkäri ja terveyssisar. Yhtiö huolehti myös urheilukentän ja talvella luistinradan sekä latuverkoston kunnosta. Talvisin yhtiö järjesti lapsille hiihtokilpailuja, kesällä oli sarjakilpailuja urheilukentällä ja lapsille kesän kohokohta oli yhtiön lastenleiri Kiimingin Koitelissa. Yhtiö omisti 1950-luvulta alkaen Koitelin alueen ja molemmissa saarissa oli mökkejä, joissa yhtiöläiset saattoivat käydä viettämässä lomaa. Tuohon aikaanhan ei lomailtu ulkomailla. Uimakoulut meren rannalla yhtiön järjestäminä kuuluivat myös lasten kesäohjelmiin. Honkapirtissä pidettiin jo 1960-luvulla jumpparyhmiä naisille, miehille ja lapsille. Honkapirtissä järjestettiin myös suuria juhlia, esimerkiksi itsenäisyyspäivän juhlat ja äitienpäiväjuhlat. Yhtiö antoi myös opiskelijoille ja koululaisille kesätöitä.Yhtiö julkaisi 'Hakkeita'-nimistä yhtiön perhelehteä. Näissä 'Hakkeissa' on tallennettuna paljon mielenkiintoista Pateniemen historiaa. Myöhemmin, 1970-luvulta alkaen, yhtiön ylläpitämät toiminnot siirtyivät vähitellen kaupungin ylläpitämiksi.


title: Pateniemi

text: Sahan vakinaisen palokunnan henkilökunta perusti palopäällikkönsä johdolla sahatyöntekijöiden sekä pateniemeläisten kanssa vuonna 1934 urheiluseuran Pateniemen Urheilijat Ry, joka menestyi painissa ja hiihdossa ja myöhemmin sekä jalkapallossa että yleisurheilussa. 1960-luvulla seuran lajeihin kuului myös jääkiekko. Pateniemessä toimi myös partiolippukunta Pateniemen Polun-polkijat.


title: Pateniemi

text: Pateniemi ja Herukka kuuluivat Haukiputaan kuntaan vuoteen 1965 saakka, jolloin ne liitettiin alueliitoksella osaksi Oulun kaupunkia.


title: Pateniemi

text: Alueen tärkeimmät väylät ovat vanha nelostie eli nykyinen Haukiputaantie (seututie 847) sekä Pateniemestä Kuivasjärvelle ja Ruskoon valtatielle 20 johtava Raitotie.


title: Gilby Clarke

text: Gilbert ”Gilby” Clarke (s. 17. elokuuta 1962 Cleveland, Ohio) on yhdysvaltalainen kitaristi. Hänet tunnetaan erityisesti Guns N’ Rosesin kitaristina. Clarke otettiin korvaamaan yhtyeestä lähtenyttä Izzy Stradlinia, mutta erotettiin yhtyeestä vuonna 1994. Sen jälkeen hän on suurimmaksi osaksi tehnyt soololevyjä sekä toiminut tuottajana.


title: Licinia Eudoxia

text: Licinia Eudoxia (422–462) oli Itä-Rooman keisarin Theodosius II:n tytär. Hän oli Länsi-Rooman keisarien Valentinianus III:n ja Petronius Maximuksen vaimo.


title: Licinia Eudoxia

text: Eudoxia oli Theodosius II:n ja Aelia Eudocian ainut tytär. Hän meni naimisiin Valentinianuksen kanssa 29. lokakuuta 437 Thessalonikissa. Vuonna 439 Eudoxialle annettiin "augustan" arvonimi, kun hän synnytti tyttärensä Eudocian. Vuonna 455 Valentinianus murhattiin. Murhaaja lienee ollut Petronius Maximus, joka otti itselleen keisarinvallan ja vahvistaakseen asemaansa pakotti Eudoxian menemään kanssaan naimisiin.


title: Licinia Eudoxia

text: On mahdollista, että Eudoxia pyysi avuksi vandaalien kuningasta Geiserikia, jonka vanhimman pojan oli ollut tarkoitus mennä naimisiin hänen vanhimman tyttärensä kanssa. Maximus yritti paeta ennen kuin Geiserik ehti Roomaan, mutta rahvas lynkkasi hänet hengiltä. Vandaalit ryöstivät Rooman ja veivät Eudoxian ja tämän kaksi tytärtä, Eudocian ja Placidian, Karthagoon. Heidät vapautettiin, kun Itä-Rooman keisari Leo I maksoi lunnaat.


title: Awutu

text: Awutu on nigeriläiskongolainen kieli, jota puhutaan Ghanassa. Sillä on noin 180 000 äidinkielistä puhujaa (2003).


title: Awutu

text: Kieli kuuluu nigeriläiskongolaisten kielten kielikuntaan ja sen atlantilaiskongolaisten kieltenkieliryhmään. Sen sisällä kieli on osa voltakongolaisten kielten alaryhmää, jonka sisällä se puolestaan kuuluu kwa-kieliin. Sen sisällä se kuuluu potou-tano kieliin, niitten tano-kielten alaryhmään, jossa se on osa guang-kieliä, niitten eteläistä haaraa.


title: Awutu

text: Kieltä puhutaan Ghanassa Centralin hallintoalueella Awutun piirikunnassa, rannikolla Accrasta länteen. Puhujia oli vuonna 2003 noin 180 000. Kielellä on kolme murretta, awutu, efutu ja senya. Kielen puhujat käyttävät myös akania. Kielen kirjoittamiseen käytetään latinalaisia aakkosia.


title: Petrus Kaikewalde

text: Petrus Kaikewalde de Vinlandia (myös muodoissa Kakewalde ja Kakuwalde; oikeaksi nimeksi oletettu Pietari Kaukovalta tai Kaikkivalta) on Baltian verisestä kristillistämisestä ja valloituksesta kertovassa Henrik Lättiläisen kronikassa mainittu suomalainen ristiretkisaarnaaja, joka osallistui pakanoiden käännytykseen. Kronikan mukaan Kaikewalde käännytti 1210-luvun puolivälissä sakkalaisia Etelä-Virossa. Todelliseksi historialliseksi henkilöksi oletettu Petrus Kaikewalde on varhaisin nimeltä tunnettu suomalainen pappi. Häntä koskevat maininnat kronikassa ajoittuvat vuosiin 1215–1226. Hänen muista elämänvaiheistaan ei tiedetä mitään.


title: Petrus Kaikewalde

text: Kaikewalde kulki saksalaisten sotajoukkojen mukana. Käännyttävät saarnamiehet toimivat nimellisesti vain kirkon ja paavin palveluksessa, mutta käytännössä maallisten hallitsijoiden joukoissa ja usein näiden etuja ajaen.


title: Petrus Kaikewalde

text: Kaikewalden nimi esiintyy Henrik Lättiläisen kronikassa lukuisissa erilaisissa muodoissa. Kyseessä on oletettavasti väännös jostain suomalaisesta nimestä. Suomessa alkuperäiseksi nimeksi on yleensä oletettu "Pietari Kaukovalta" tai "Kaikkivalta", jotka ovat kuitenkin vain valistuneita arvauksia. Kronikoitsija Henrik Lättiläinen on parissa kohdassa liittänyt nimen perään määreen "de Vinlandia", mitä on pidetty todisteena Petruksen suomalaisesta alkuperästä. Myös Suomessa asukkaiden käännyttäminen kristinuskoon oli tuolloin vielä kesken, joten Kaikewalden päätyminen papiksi ja saksalaisten palvelukseen on ollut erikoista.


title: Petrus Kaikewalde

text: Kaikewalde mainitaan Henrik Lättiläisen kronikassa ensimmäisen kerran vuoteen 1215 ajoittuvassa kohdassa, jossa hänen kerrotaan menneen käännyttämään kristinuskoon Viron eteläisimpien maakuntien Sakalan ja Ugaunian asukkaita yhdessä saksalaista kalparitaristoa edustaneen Otto-nimisen papin kanssa. Saksalaiset olivat juuri valloittaneet nämä alueet ja olot siellä olivat niin epävarmat, että Petrus ja Otto joutuivat pian pakenemaan virolaisia Riikaan. He kuitenkin ilmeisesti palasivat myöhemmin jatkamaan työtään samalle seudulle.


title: Petrus Kaikewalde

text: Tanskalaisten ryhdyttyä valloittamaan pohjoista Viroa Valdemar Sejrin johdolla muutamaa vuotta myöhemmin saksalaiset lähettivät Kaikewalden yhdessä Henrik Lättiläisen kanssa uudelle käännytysretkelle. He kulkivat etelästä pohjoiseen Viron halki muutamassa kuukaudessa ja etenivät myös Emajoen pohjoispuolisille pakanallisille seuduille, aina Järvamaalle ja Virumaalle saakka. Petrus ja Henrik kastoivat pikaisesti kokonaisten kylien asukkaat ja jatkoivat eteenpäin ehtiäkseen mahdollisimman pitkälle ennen tanskalaisia. Lopulta tanskalaiset kuitenkin karkottivat heidät Pohjois-Virosta ja heidän oli palattava takaisin.


title: Petrus Kaikewalde

text: Petrus Kaikewalde esiintyy kronikassa vielä kolmannenkin kerran. Vuonna 1226 Viroon saapunut paavin legaatti Wilhelm Modenalainen lähetti hänet johtamaan käännytystyötä Viron länsiosaan Läänemaalle. Tämä osoittaa hänen olleen tuolloin arvostettu henkilö.


title: Keith Richards

text: Keith Richards (s. 18. joulukuuta 1943 Dartford, Kent, Englanti, Britannia) on The Rolling Stones -yhtyeen perustajajäsen, kitaristi ja lauluntekijä. Richards on levyttänyt myös neljä sooloalbumia.


title: Keith Richards

text: Keith Richards syntyi 18. joulukuuta 1943 Dartfordissa, Kentissä, Lontoon eteläpuolella. Kahdeksanvuotiaana hän tapasi koulussa tulevan The Rolling Stones -yhtyetoverinsa Mick Jaggerin, josta tuli hänen ystävänsä. Kaksikko erosi kolmen vuoden kuluttua siirryttyään eri kouluihin. Silloin Richards oli jo kiinnostunut musiikista ja ihaili erityisesti Roy Rogersia. Ennen äänenmurrostaan Richards lauloi kuorossa, joka esiintyi kuningattarelle.


title: Keith Richards

text: Richards kiinnostui 1950-luvulla yhdysvaltalaisesta rock and rollista ja alkoi soittaa kitaraa isoisänsä ohjauksella. Richards erotettiin koulusta huonon käytöksen vuoksi vuonna 1959, ja hänet lähetettiin Sidcupin taidekouluun. Siellä hän tapasi kitaristi Dick Taylorin, joka soitti bluesyhtyeessä Mick Jaggerin kanssa. Richards ja Jagger elvyttivät vuosia aiemmin katkenneen ystävyytensä ja Richards liittyi yhtyeeseen. Siitä kehittyi The Rolling Stones, jonka virallinen ensikeikka oli kesällä 1962, kun Richards oli jo lopettanut koulunkäyntinsä.


title: Keith Richards

text: The Rolling Stones nousi 1960-luvun puolivälissä maailmanmaineeseen. Richards kirjoitti alkuvuosien jälkeen yhtyeen kappaleet yhdessä Jaggerin kanssa. Richards sävelsi useita mieleenpainuvia kitarariffejä, kuten kappaleeseen ”(I Can’t Get No) Satisfaction”. Muita Richardsin yksin tai yhteistyössä Jaggerin kanssa kirjoittamia hittejä ovat esimerkiksi ”Jumpin’ Jack Flash”, ”Ruby Tuesday”, ”Start Me Up”, ”Happy”, ”Gimme Shelter”, ”Wild Horses” ja ”Angie”. Richards käytti sähkökitarassaan avointa G-viritystä G-D-G-B-D jättäen alimman kielen pois. Epätavallinen viritys antoi Richardsin soitolle sen tunnusomaisen soundin.


title: Keith Richards

text: Kun Rolling Stones muutti tyyliään suoraviivaisemmaksi rockyhtyeeksi vuonna 1969, Richardsin kitara nousi entistä kuuluvampaan osaan. Samalla Richardsin heroiiniriippuvuus alkoi kuulua yhtyeen levytysten tasossa. Albumilla "Some Girls" (1978) Richards oli jo vapautunut huumeriippuvuudestaan. Yhtye toimii aktiivisesti edelleen 2010-luvullakin, ja Richards jatkaa sen jäsenenä.


title: Keith Richards

text: Richards alkoi 1960-luvun lopulta alkaen tehdä yhteistyötä muiden artistien kanssa. Hän soitti bassoa The Dirty Mac -superyhtyeessä vuoden 1968 "Rock & Roll Circus" -televisio-ohjelmassa. 1970-luvulla Richards soitti kolmella Ron Woodin sooloalbumilla ja keikkaili Yhdysvalloissa Woodin yhtyeessä The New Barbarians.


title: Keith Richards

text: 1980-luvulla Richards soitti tai toimi tuottajana esimerkiksi Tom Waitsin, George Jonesin, Aretha Franklinin, Ronnie Spectorin ja Max Romeon levyillä. Vuonna 1989 Richards toimi Chuck Berryn konserttielokuvan "Hail! Hail! Rock 'n' Roll" musiikillisena ohjaajana.


title: Keith Richards

text: Richards levytti vuonna 1978 soolosinglen ”Run Rudolph Run”.


title: Keith Richards

text: Richards ja Mick Jagger riitaantuivat 1980-luvulla, kun Richards ei pitänyt Jaggerin vaatimuksista viedä Rolling Stonesia nykyaikaisen popin suuntaan. Richards julkaisi ensimmäisen sooloalbuminsa "Talk Is Cheap" vuonna 1988. Albumilta julkaistiin kohtalaisesti menestynyt single ”Take It So Hard”. Richards julkaisi vuonna 1991 livealbumin "Live at Hollywood Palladium". Richardsin soololevyillä soitti "X-pensive Winos" -yhtye, jonka Richards perusti vuonna 1987 yhdessä tuottaja Steve Jordanin kanssa "Hail! Hail! Rock 'n' Roll" -elokuvaa varten. Yhtyeessä soittavat kitaristi Waddy Wachtel, saksofonisti Bobby Keys, kosketinsoittaja Ivan Neville ja basisti Charley Drayton.


title: Keith Richards

text: Richardsin toinen studiosooloalbumi "Main Offender" julkaistiin vuonna 1992. Sen jälkeen Richards jatkoi uraansa tiiviisti Rolling Stonesissa. Richardsin kolmas sooloalbumi "Crosseyed Heart" julkaistiin vuonna 2015. Sen yhteydessä julkaistiin dokumenttielokuva "Under the Influence". 2010-luvulla Richards on soittanut jälleen myös muiden artistien albumeilla.


title: Keith Richards

text: Näyttelijä Johnny Depp kertoi ottaneensa vuonna 2003 ilmestyneessä elokuvassa "" roolihahmoonsa Jack Sparrow'n mallia Keith Richardsista. Richards valittiinkin elokuvasarjan ja neljänteen osaan näyttelemään Jack Sparrow'n isää, Teague Sparrow'ta.


title: Keith Richards

text: Richards nimettiin Songwriters Hall of Fameen vuonna 1993. Hänet nimettiin Rock and Roll Hall of Fameen Rolling Stonesin jäsenenä vuonna 1989. "Rolling Stone" -lehti listasi vuonna 2011 Richardsin kaikkien aikojen neljänneksi parhaaksi kitaristiksi listallaan "100 Best Guitarists Of Alltime".


title: Keith Richards

text: Richards seurusteli vuosien 1967–1979 aikana malli ja näyttelijä Anita Pallenbergin kanssa. He eivät menneet naimisiin mutta saivat kolme lasta, Marlon-nimisen pojan vuonna 1968 ja Angela-nimisen tyttären vuonna 1972. Kolmas, Tara-niminen lapsi kuoli vauvaikäisenä vuonna 1976. Richards meni vuonna 1983 naimisiin Patti Hansenin kanssa, ja pariskunta sai kaksi tytärtä, Thedodora Dupree Richardsin (s. 1985) ja Alexandra Richardsin (s. 1986).


title: Keith Richards

text: Richards on pidätetty viisi kertaa huumeista ja on myöntänyt itse olleensa päihdeongelmainen. Häntä uhkasi vuonna 1967 yhden vuoden vankeustuomio, mutta tuomio kumottiin syytteen ongelmallisuudesta johtuneen julkisen tyrmistyksen johdosta.


title: Keith Richards

text: Richards loukkaantui vakavasti vuonna 2006, kun hän putosi palmusta Fidzillä. Hän sai aivoverenvuodon ja hänet leikattiin. Hän on lopettanut juopottelun vuonna 2017.


title: Sinettä

text: Sinettä on 830 asukkaan kylä Rovaniemellä. Kylä sijaitsee noin 20 kilometrin päässä Rovaniemen keskustasta Ounasjoen varressa.


title: Sinettä

text: Sinetän läpi kulkee kantatie 79 Rovaniemeltä Kittilän ja Levin kautta Muonioon. Kantatie 83 Pelloon kääntyy Sinetän kylän kohdalta.


title: Sinettä

text: Sinetästä löytyviin palveluihin sisältyvät


title: Kouluratsastus

text: Kouluratsastus on ratsastuslaji, jossa ratsukko eli hevosen ja ratsastajan yhdistelmä pyrkii suorittamaan sileällä radalla ennaltamäärätyt liikesarjat mahdollisimman tarkasti ja laadukkaasti siten, että ratsastajan ja hevosen vuorovaikutus on eleetöntä ja katsojan silmään lähes näkymätöntä. Kouluratsastus on yleinen FEI:n alainen kilparatsastuslaji ja myös olympialaji.


title: Kouluratsastus

text: Kouluratsastusta pidetään eurooppalaisessa ratsastusperinteessä kaiken ratsastuksen perustana, ja jonkintasoinen kouluratsastusharjoittelu (jota etenkin esteratsastajat usein kutsuvat ”sileällä työskentelyksi”) onkin osa lähes jokaisen ratsukon työskentelyä. Kouluratsastuksen tavoitteena on FEI:n kilpailusääntöjen mukaan tehdä hevosesta ”joustava, irtonainen ja notkea sekä toisaalta luottavainen, tarkkaavainen ja eteenpäinpyrkivä niin, että se on miellyttävä ratsastaa”. Näiden tavoitteiden kannalta on tärkeää, että hevonen käyttää liikkuessaan koko lihaksistoaan oikeaoppisesti kantaen suurimman osan painosta takajaloillaan. Kouluratsastusliikkeet eivät näyttävyydestään huolimatta ole itsetarkoituksellisia ”temppuja”, vaan lajin tavoitteisiin nähden hyödyllisiä harjoituksia. Oikein suoritettuina ne myös osoittavat, että tavoitteisiin on päästy.


title: Kouluratsastus

text: Kouluratsastusharjoittelun tavoitteena on hevosen hienovarainen ja täsmällinen hallinta kaikissa askellajeissa sekä hevosen lihaksiston ja liikkeiden kehittyvä voima, notkeus ja symmetrisyys. Nämä tavoitteet ovat hyödyllisiä myös muiden ratsastuksen lajien kannalta.


title: Kouluratsastus

text: Kouluratsastuksen kansainvälinen nimi pohjaa ranskankieliseen verbiin "dresser" ’kouluttaa’. Useimmissa eurooppalaisissa kielissä lajin nimi juontuu tästä sanasta, esimerkiksi englannin ja ranskan "dressage", saksan "Dressurreiten" ja ruotsin "dressyr". Myös suomeksi lajia on vanhastaan kutsuttu myös ”dresyyriksi”.


title: Kouluratsastus

text: Kouluratsastus tapahtuu tasamaalla. Askellajeista käytössä ovat käynti, ravi ja laukka kaikissa tempoissa (koottu, keski- ja lisätty). Lisäksi esitetään pysähdys ja tervehdys (aina ohjelman alussa ja lopussa) sekä joskus peruutus.


title: Kouluratsastus

text: Eri askellajeissa esitettäviä liikkeitä ovat muiden muassa pohkeenväistö, avotaivutus, sulkutaivutus ja muut hevosen notkeutta lisäävät liikkeet. Vaativimmilla tasoilla esitetään muun muassa laukkapiruetteja (eli käännöksiä laukassa takajalkojen ympäri) puolikkaina ja kokonaisina, piaffea eli erittäin koottua ravia paikalla, passagea eli liitoravia sekä laukanvaihtoja sarjoina esimerkiksi joka toisella tai joka askeleella. Vapaaohjelmissa saatetaan esittää myös sellaisia epävirallisempia liikkeitä kuin piruetti piaffessa tai espanjalainen käynti. Itse askellajien ja liikkeiden lisäksi niiden välisiin siirtymisiin kiinnitetään suurta huomiota.


title: Kouluratsastus

text: Kouluratsastuskilpailuiden helppojen luokkien ohjelma ratsastetaan 20 × 40 metrin kentällä, vaativien ja vaikeiden luokkien ohjelmat sekä kansainväliset ohjelmat 20 × 60 metrin kentällä. Kentän reunoilla on valkoiset matalat kouluaidat. Etenkin kansainvälisissä kilpailuissa ratsastetaan nykyisin monenlaisten ohjelmien lisäksi myös "kür"-luokkia, joissa kilpailijat esittävät luokan vaikeustasoa vastaavan vapaaohjelman musiikin tahtiin. Olympialaisissa ja mestaruuskilpailuissa finaali ratsastetaan kürina. Kouluratsastusohjelmassa on lukuisia arvostelukohtia, joista 3–5 tuomaria antaa pisteitä asteikolla 0–10 (10 erinomainen, 9 erittäin hyvä, 8 hyvä, 7 melko hyvä, 6 tyydyttävä, 5 välttävä, 4 heikko, 3 melko huono, 2 huono, 1 erittäin huono ja 0 ei esitetty). 9 katsotaan jo poikkeuksellisen hyväksi pistemääräksi, ja täyttä kymmentä pistettä annetaan hyvin harvoin. Eri liikkeiden lisäksi pisteitä jaetaan yleisarvosanoina myös hevosen liikkeiden laadusta, hevosen kuuliaisuudesta sekä ratsastajan istunnasta ja apujen käytöstä. Yhteenlasketut pisteet ratkaisevat voittajan. 80 prosentin osuutta tietyn ohjelman korkeimmista mahdollisista yhteispisteistä pidetään eräänlaisena haamurajana, jota kovin moni ratsastaja ei huipputasollakaan ylitä.


title: Kouluratsastus

text: Yksilösuorituksiin perustuvien kouluratsastuskilpailujen lisäksi ratsastetaan, joskin harvemmin, sekä näytöksinä että kilpailuina kahden ratsukon vapaaohjelmia ("Pas de Deux"), joskus isommankin ratsukkomäärän niin kutsuttuja katrilleja. Ohjelmat perustuvat tällöin eri ratsukoiden liikesarjojen samanaikaisuuteen ja symmetriaan.


title: Kouluratsastus

text: Klassisen kouluratsastuksen juuret ulottuvat Kreikkaan aikaan noin 430–355 eaa., jolloin Ksenofon kirjoitti ratsastuksesta taiteena ja tieteenä. Ksenofonin oppeja alkoivat noudattaa parituhatta vuotta myöhemmin renessanssiajan ratsastajat, joiden alulle panemaa ratsastusta nimitetään nykyään "klassiseksi kouluratsastukseksi". Nykyinen kouluratsastus kilpailulajina perustuu klassiseen kouluratsastukseen.


title: Kouluratsastus

text: Korkea kouluratsastus keskittyy nykyisin Itävaltaan vuonna 1572 perustettuun Espanjalaiseen ratsastuskouluun Wienissä sekä ranskalaiseen Saumurin Cadre Noir -ratsastuskouluun. Cadre Noirin pääasiassa käyttämä hevosrotu on englannintäysiverinen tai angloarabi, Wienissä käytetään raskastekoisempia barokkihevostyyppisiä lipizzanhevosia.


title: Kouluratsastus

text: Korkea kouluratsastus erottuu klassisesta kouluratsastuksesta siten, että vain korkeassa koulussa esitetään hevosen tekemiä hyppyjä ilmaan. Ainoat muut korkean koulun liikkeet, joita ei esitetä klassisessa kouluratsastuskilpailussa, ovat espanjalainen askel sekä "pas d'école", liitokäynti (kirjaimellisesti ”koulukäynti”), jota esittää ainoastaan Cadre Noirin komendantti.


title: Kouluratsastus

text: Korkean kouluratsastuksen hyppyliikkeet kehitettiin alun perin ratsuväen käyttöön taistelussa. Niiden tarkoituksena oli pitää vihollisen jalkamiehiä loitolla, joskin on epäselvää onko niillä koskaan ollut käytännön merkitystä taisteluissa. Muita korkean kouluratsastuksen liikkeitä eli piaffea, passagea ja levadea esitettiin jo Xenofonin aikaan. 1600-luvun kouluratsastuksessa esitettiin seitsemää erilaista hyppyä ilmaan, mutta nykyisin liikkeistä esitetään vain kolmea tärkeintä: levade, courbette ja capriole.


title: Kouluratsastus

text: Kouluratsukon varusteiden tulee kilpailuissa olla eurooppalaisen perinteen mukaiset sekä yksinkertaiset, siistit ja tyylikkäät. Erotuksena esimerkiksi lännenratsastuksen tietyissä lajeissa suositusta tyylistä kouluratsastuksessa hevosen koristelemista tai huomiota herättävien varusteiden käyttämistä ei pidetä sopivana. Harjoitusvarusteiden ulkonäöllä ei juuri ole väliä, mutta kilpailuvarusteet määräytyvät tarkkojen sääntöjen ja perinteiden mukaisesti.


title: Kouluratsastus

text: Hevosen kouluratsastuskilpailuvarusteet ovat yleensä mustaa tai tummaa nahkaa. Satulahuopa on aina valkoinen, samoin yleensä mahdolliset suitsien somisteet esimerkiksi otsapannassa. Useimmiten käytetään erityisesti kouluratsastusta varten kehitettyä kouluratsastussatulaa, jossa on syvä istuin ja suorat ohuet siivet. Säännöt eivät kuitenkaan vaadi tietynlaisen satulan käyttöä. Kilpailuissa käytetään melkein aina kankisuitsia, joskin helpon tason kilpailuissa sallitaan yleensä myös nivelsuitsituksen käyttö. Hevonen pyritään tuomaan radalle erittäin puhtaana ja siistinä ja kaikin puolin edustavan näköisenä. Harja on yleensä ohennettu ja lyhennetty nyppimällä ja kilpailuissa letitetty ja kääritty pieniksi sykeröiksi; myös häntä saatetaan osaksi letittää.


title: Kouluratsastus

text: Kouluratsastajan kilpailuasu on hyvin muodollinen. Aivan pienimuotoisissa, alemman tason tai lapsi- tai junioriratsastajien kilpailuissa ei välttämättä vaadita muuta kuin siisti ratsastusasu mielellään vaaleiden ratsastushousujen kanssa. Aivan alimpia tasoja lukuun ottamatta ratsastajan on käytettävä kannuksia. Pitkän tukan on oltava kiinni siististi; usein käytetään hiusverkkoa.


title: Kouluratsastus

text: Helpon tason muodolliseen kilpailuasuun kuuluvat ratsastuskypärä, ratsastussaappaat kannuksin, vaaleat ratsastushousut, vaaleat käsineet ja musta tai tummansininen tyylikäs ratsastustakki (kilpailutakki), jonka alla on vaalea pusero. Kaulassa on plastron tai solmio. Vaaleat asusteet ovat käytännössä yleensä valkoisia.


title: Kouluratsastus

text: Vaativa A -tasolta alkaen ratsastaja voi pukeutua ratsastustakin sijasta frakkiin. Ratsastuskypärä on tapana korvata vaativissa luokissa knallilla tai frakin kanssa silinterillä, mutta turvakypärän käyttö on sallittua kaikilla tasoilla.


title: Kouluratsastus

text: Kouluratsastuskilpailuissa voi verryttelyalueella käyttää raippaa ja hevosella jalkasuojia, mutta apuohjat ovat kiellettyjä. Suoritusalueella ei sallita näistä mitään. Hajamieliset kouluratsastajat tulevatkin toisinaan hylätyksi ratsastettuaan vahingossa radalle raippa kädessä. Kuolaimille on kilpailuissa tiukat säännöt ja rajat, joita myös valvotaan. Varsinkin isoissa kilpailuissa jokaisen ratsukon suitsitus kuolainta myöten tarkastetaan suorituksen yhteydessä.


title: Kouluratsastus

text: Kouluratsastuksen ehdottomat kärkimaat ovat lajia jo pitkään hallinnut Saksa sekä Hollanti. Myös Yhdysvallat, Espanja ja Ruotsi ovat menestyneet hyvin. Lajin tunnetuimpiin nimiin kuuluvat hollantilaisratsastajat Anky van Grunsven ja Edward Gal sekä saksalaiset Ulla Salzgeber, Isabell Werth ja Nicole Uphoff-Becker.


title: Kouluratsastus

text: Suomessa kouluratsastus on esteratsastuksen ohella suosituin ratsastuksen laji. Suomalaisista kouluratsastajista menestynein on Kyra Kyrklund, joka on 1970-luvulta lähtien tehnyt huipputason kansainvälistä kilpailu-uraa saavuttaen muun muassa hopeaa vuoden 1990 maailmanmestaruuskilpailuissa, maailmancupin finaalin voiton vuonna 1991 ja kolme viidettä sijaa olympialaisissa vuosina 1980, 1988 ja 1992. Melko menestykkäästi ovat kansainvälisellä tasolla kilpailleet myös muiden muassa Marko Björs, Elisabeth Ehrnrooth, Jenny Eriksson, Maarit Raiskio, Tutu Sohlberg, Kimmo Sulkala ja Heidi Svanborg sekä suomalaistunut norjalainen Janne Bergh. Eriksson, Sohlberg ja Raiskio saavuttivat yhdessä Kyrklundin kanssa vuoden 1988 olympialaisten joukkuekouluratsastuksessa kuudennen sijan, mitä pidettiin Suomen kaltaiselta pieneltä kouluratsastusmaalta erinomaisena saavutuksena. Tämä on kuitenkin toistaiseksi ainoa kerta, kun Suomella on ollut olympialaisissa kouluratsastusjoukkue.


title: Jukka-Pekka Palo

text: Jukka-Pekka Palo (s. 7. elokuuta 1954 Helsinki) on suomalainen näyttelijä. Hän on esiintynyt niin tv-sarjoissa, elokuvissa kuin teatterissakin. Tällä hetkellä Palo on kiinnitettynä Suomen Kansallisteatterissa.


title: Jukka-Pekka Palo

text: Jukka-Pekka Palo on näyttelijä Tauno Palon ja Kirsti Ortolan poika. Palo on naimisissa pukusuunnittelija Riitta Anttosen kanssa ja heillä on kaksi tytärtä, Olga ja Amanda. Jukka-Pekka Palon velipuolia olivat näyttelijät Pertti Palo ja Martti Palo.


title: Jukka-Pekka Palo

text: Hänen ensimmäinen elokuvaroolinsa oli vuonna 1961 elokuvassa "Tulipunainen kyyhkynen", jossa hän näyttelee aitaan nojavaa pikkupoikaa. Elokuva jäi hänen isänsä viimeiseksi elokuvaksi. Muista elokuvista Palo muistetaan muun muassa roolistaan Aki Kaurismäen elokuvassa "Varjoja paratiisissa". Palon teatterirooleista muistetaan muun muassa Henrik Ibsenin "Peer Gynt".


title: Jukka-Pekka Palo

text: Televisiossa Palo juonsi aikoinaan Kolmoskanavalla nähtyä tietokilpailu "Megavisaa" vuosina 1991–1995, MTV3-kanavalla nähtyä "Noppapottia" vuosina 1995–1996 sekä Nelosella nähtyä "Giljotiinia" vuosina 2001–2002. Näyttelijänä Palo on esiintynyt tv-sarjoissa "Vesku Show", "Kotikatu" ja "Salatut elämät".


title: Jukka-Pekka Palo

text: Ääninäyttelijänä hän on esiintynyt esimerkiksi Scar-leijonan suomenkielisenä äänenä piirroselokuvassa "Leijonakuningas", Mikki Hiiren äänenä lukuisissa Disneyn piirretyissä, "Lokki Joonatan" -äänikirjan lukijana ja "Rango"-elokuvassa.


title: Jukka-Pekka Palo

text: Jukka-Pekka Palo vaikuttaa myös Suomen Näyttelijäliiton hallituksessa..


title: Jukka-Pekka Palo

text: Palo selviytyi Intian valtameren maanjäristyksestä 26. joulukuuta 2004. Hän oli lomailemassa vaimonsa kanssa Thaimaassa ja tsunamin iskiessä he kiipesivät vuorelle.


title: Jukka-Pekka Palo

text: Viihdetaiteilija Jope Ruonansuu on kirjoittanut Palosta laulun, joka löytyy Ruonansuun seitsemänneltä studioalbumilta Washington Bar (1995).


title: Halle Berry

text: Halle Maria Berry (vuoteen 1971 asti Maria Halle Berry, s. 14. elokuuta 1966 Cleveland, Ohio, Yhdysvallat) on yhdysvaltalainen Oscar-palkittu näyttelijä.


title: Halle Berry

text: Berry sai silloisen keskimmäisen nimensä Halle’s Department Store -tavaratalon, joka oli paikallinen maamerkki hänen synnyinkaupungissaan, mukaan. Hän syntyi monikulttuuriseen perheeseen: hänen äitinsä on valkoihoinen englantilaistaustainen Judith Ann Hawkins ja isä oli afroamerikkalainen Jerome Jesse Berry. Hänen vanhempansa erosivat Hallen ollessa neljävuotias ja hänet kasvatti hänen äitinsä. Hänellä on myös yksi täyssisarus, isosisko Heidi.


title: Halle Berry

text: Berry oli high schoolia käydessään muun muassa cheerleader, koululehden toimittaja ja koulutanssiaisten kuningatar (prom queen). Valmistuttuaan high schoolista hän kävi Cuyahoga Community Collegea.


title: Halle Berry

text: Ennen näyttelijänuraansa Berry osallistui moniin kauneuskilpailuihin, kuten Miss Teen All American ja Miss Ohio USA, jotka hän voitti, Miss USA, jossa hän sijoittui vuonna 1986 ensimmäiseksi perintöprinsessaksi, ja Miss Maailma, jossa hän sijoittui samana vuonna kuudenneksi.


title: Halle Berry

text: 1980-luvun loppupuolella Berry muutti ensin Chicagoon ja myöhemmin New Yorkiin mallinuransa ja näyttelemisen vuoksi. Vuonna 1989 hän sai Emily Franklinin roolin ABC:n lyhytikäiseksi jääneessä tilannekomediasarjassa "Living Dolls", joka oli sarjan "Who’s the Boss" spin-off, ja vuonna 1991 hän esitti Debbie Porteria CBS:n saippuasarjassa "Knots Landing".


title: Halle Berry

text: Ensimmäisen elokuvaroolinsa Berry teki Spike Leen ohjaamassa elokuvassa "Viidakkokuume" vuodelta 1991, jossa hän esitti huumeriippuvaista Viviania. Hän esitti 1990-luvulla isoja rooleja myös muun muassa romanttisessa komediassa "Bumerangi" (1992), draamaelokuvassa "Tapaus Isaiah" (1995), jossa hän esitti poikansa huoltajuudesta kamppailevaa Khaila Richardsia, ja poliittisessa komediassa "Koko kansan Bulworth" (1998). Vuonna 1993 hän esitti päähenkilöä Alex Haleyn kirjaan perustuvassa CBS:n minisarjassa "Queen".


title: Halle Berry

text: Vuonna 2002 Berry sai ensimmäisenä afroamerikkalaisena parhaan naispääosan Oscar-palkinnon roolityöstään Leticia Musgrovena elokuvassa "Monster’s Ball". Hänet palkittiin tuosta elokuvasta myös muun muassa Berliinin elokuvajuhlien Hopeinen karhu -palkinnolla. Ennen Oscar-voittoaan Berry sai vuonna 2000 sekä Golden Globen että Primetime Emmy -palkinnon suorituksestaan Dorothy Dandridgen roolissa HBO:n televisioelokuvassa "Introducing Dorothy Dandridge". Hän sai molemmat palkinnot sarjassa paras naispääosa minisarjassa tai televisioelokuvassa. Hän on ollut Golden Globe -ehdokkaana myös elokuvista "Monster’s Ball" vuonna 2002, "Their Eyes Were Watching God" vuonna 2006 ja "Frankie & Alice" vuonna 2011. Hän sai televisioelokuvasta "Their Eyes Were Watching God" myös Primetime Emmy -ehdokkuuden.


title: Halle Berry

text: Berry tunnetaan myös muun muassa roolistaan Stormina Ryhmä-X-sarjakuvaan perustuvan elokuvasarjan kolmessa osassa vuosilta 2000, 2003 ja 2006 sekä roolistaan Bond-tyttö Jinxinä elokuvassa "Kuolema saa odottaa" (2002). Vuonna 2005 Berry voitti huonoimman naisnäyttelijän Golden Raspberryn esiinnyttyään pääosassa vuonna 2004 heikosti menestyneessä elokuvassa "Catwoman". Hän kävi ottamassa palkinnon gaalassa vastaan.


title: Halle Berry

text: Berry sai vuonna 2007 tähden Hollywood Walk of Famelle.


title: Halle Berry

text: Berry on ollut naimisissa kolmesti. Ensimmäinen, vuonna 1992 solmittu liitto baseballpelaaja David Justicen kanssa päättyi avioeroon vuonna 1997. Vuonna 2001 hän avioitui muusikko Eric Benétin kanssa, mutta liitto päättyi asumuseroon vuonna 2003. Avioero astui voimaan vuonna 2005. Heinäkuussa 2013 hän avioitui ranskalaisen näyttelijä Olivier Martinezin kanssa, jonka kanssa oli seurustellut vuodesta 2010. Berryllä on Martinezin kanssa lokakuussa 2013 syntynyt poika, Maceo Robert Martinez.


title: Halle Berry

text: Berry seurusteli/eli yhdessä kanadalaisen mallin Gabriel Aubryn kanssa marraskuun 2005 ja huhtikuun 2010 välisen ajan. Heillä on 16. maaliskuuta 2008 syntynyt tytär, Nahla Ariela Aubry.


title: Halle Berry

text: Berry sairastaa diabetestä, joka diagnosoitiin hänellä 1980-luvun lopussa. Hän on menettänyt suurimman osan toisen korvansa kuulosta, jonka aiheutti joutuminen entisen miesystävän pahoinpitelemäksi.


title: Vapaavirkkaus

text: Vapaavirkkaus () on virkkauksen alalaji, eräänlainen virkkausfilosofia, jonka mukaan ei tarvitse takertua sääntöihin tai kaavoihin, vaan 'vain virkata'.


title: Vapaavirkkaus

text: Vapaassa virkkauksessa käytetään perussilmukoita, mutta ei seurata valmista ohjetta silmukoiden lukumäärän tms. suhteen. Virkataan myös kolmiulotteisia muotoja, jolloin silmukoiden lukumäärä muuttuu tarpeen mukaan kerroksesta toiseen.


title: Esko Salminen

text: Esko Kullervo Salminen (s. 12. lokakuuta 1940 Helsinki) on suomalainen näyttelijä. Jo varhaislapsuudessaan Suomen Kansallisteatterin elämänmenoon kosketuksen saanut Salminen on yli puoli vuosisataa kestäneen uransa aikana ottanut taiteellisia voittoja niin traagisten kuin koomistenkin roolien tulkitsijana ja kohonnut yhdeksi merkittävistä suomalaisista näyttämötaiteilijoista.


title: Esko Salminen

text: Salminen on profiloitunut laajaa tunneskaalaa vaativien klassisten roolien näyttelijänä ja osoittanut paitsi hioutunutta tekniikkaa myös huomattavaa fyysisyyttä. Suurimman osan urastaan hän on tehnyt Kansallisteatterissa ja Helsingin Kaupunginteatterissa. 1970-luvulla Salmisella oli intensiivinen jakso Turun kaupunginteatterissa, jossa hän kuului ensembleen, joka niitti suosiota vahvalla tulkinnallaan Aleksis Kiven "Seitsemästä veljeksestä".


title: Esko Salminen

text: Elokuvauransa Salminen aloitti suomalaisen elokuvan studiokauden loppuvuosina lähinnä komedioissa ja iskelmäelokuvissa. Sittemmin hän on näytellyt laaja-alaisesti niin draamoissa kuin komedioissakin. 1990-luvulla Salminen näytteli MTV3:n suosituissa komediasarjoissa ja kevyessä draamatuotannossa. Hän on näytellyt myös useissa televisioelokuvissa ja tehnyt lukuisia radiorooleja.


title: Esko Salminen

text: Salmisen luotto-ohjaajia vuosien varrella ovat olleet Jack Witikka, Kalle Holmberg, Ralf Långbacka, Arto af Hällström ja Laura Jäntti. Elokuvataiteessa hän on työskennellyt useaan otteeseen Matti Kassilan ohjaamana.


title: Esko Salminen

text: Esko Salmisen vanhemmat olivat näyttelijät Unto Salminen ja Kyllikki Väre. Kumpainenkin työskenteli 1940-luvulla Suomen Kansallisteatterissa, josta tuli merkittävä osa Eskon varhaislapsuutta: "Vähän kalman hajua, vanhojen näyttelijöiden ruumiita... Ehkä tuoksahdus vanhaa viinaakin --- ", Salminen kertoo lapsuusmuistoistaan. Salmisen lapsuudenkoti sijaitsi Helsingin Kruununhaassa Kirjatyöntekijänkadulla, samassa talossa asui muun muassa Krohnin perhe. Taloudellisesti hänen perheensä tuli hyvin toimeen ja lähiympäristössä asui runsaasti kulttuurivaikuttajia, joiden kanssa Salmiset olivat aktiivisesti vuorovaikutuksessa. Kyllikki Väre kuoli aivoverenvuotoon Eskon ollessa kymmenvuotias, Väre oli erotettu Kansallisteatterista 1947. Unto Salminen joutui hunningolle puolisonsa kuoleman jälkeen, alkoholismin ohella hän kärsi nivelreumasta – entiselle maajoukkuetason urheilijalle tilanne oli erityisen hankala. Hänet erotettiin Kansallisteatterista 1951.


title: Esko Salminen

text: Teinivuosinaan Esko Salminen osoitti taiteellista ja liikunnallista lahjakkuutta. Hän kävi 15-vuotiaaksi saakka koulua Helsingin Kulmakoulussa. Samaan aikaan hän työskenteli enonsa rautakaupassa varastomiehenä ja sittemmin myyjänä; hänestä suunniteltiin myös yrityksen toiminnan jatkajaa. Unto Salminen avioitui toistamiseen 1950-luvun puolivälissä ja Esko Salminen alkoi samoihin aikoihin jälleen kiinnostua teatteritaiteesta. Nuorempi Salminen kuului 1956 perustetun Kellariteatterin varhaisimpaan ensembleen yhdessä muun muassa Liana Kaarinan, Antti Litjan ja Katriina Rinteen kera. Nuoren teatteriryhmän ensimmäiset näytökset, "Onnen päivät", "Ruma Elsa" ja "Charleyn täti", ovat myös suomalaisen televisiotoiminnan varhaishistoriaa. Ne esitettiin suorina lähetyksinä. Helsingin Sanomien Sole Uexküll huomioi Salmisen ”luontaisen ilmaisukyvyn” ja nyanssien hallinnan 22. huhtikuuta 1958 julkaistussa "Charleyn tädin" arvostelussa. Uexküll havaitsi toisaalta Salmisen puhetekniset puutteet, ja piti niiden korjaamista ensisijaisena, mikäli tämä aikoo teatterialalle; " --- ja olisipa sääli ellei aikoisi, kun perittyä lahjaa on näin valtavasti", Uexküll kirjoitti.


title: Esko Salminen

text: Lahjojensa ansiosta Salmiselle tarjoutui mahdollisuus ryhtyä teatteriuralle ilman koulutusta: Kotkan teatterin Jouko Paavola olisi kiinnittänyt hänet saman tien. Jalmari Rinne kannusti vakaasti Salmista hankkimaan muodollisen pätevyyden: Salmiselle järjestettiin oma pääsykoe Teatterikouluun syksyllä 1958, pääsykoetehtävät olivat samat kuin muillekin. Jälkeenpäin Salminen arvioi saaneensa koulusta välttämättömän teoreettisen ja teknisen opin, valmiudet selviytyä näyttelijän ammatista. Salminen oli koulun nuorin, hänen kurssinsa "henkinen isä" oli Mikko Majanlahti, samalla kurssilla oli muun muassa Rose-Marie Precht.


title: Esko Salminen

text: Toisen lukuvuoden jälkeisenä kesänä Salminen saavutti ensimmäisen taiteellisen voittonsa Turun Samppalinnan kesäteatterissa. Näytelmä oli Aleksis Kiven "Kullervo". Elokuva-aitta kirjoitti näytelmästä laajan artikkelin otsikkona "Kullervo riehuu Samppalinnan mäellä". Myös Suomen tuolloinen presidenttipari näki "Kullervon". Salminen laskee näyttämövuosiensa alkaneen kyseisestä näytelmästä kesällä 1960, jolloin hän oli yhdeksäntoista. Hän sai näytellä ammattilaisten kanssa opiskelijana, ei enää näyttämötaiteen harrastajana. Kyseiset ammattilaiset olivat muun muassa Vili Auvinen, Kaisu Leppänen, Eila Roine ja Veikko Sinisalo.


title: Esko Salminen

text: Teatterikoulun päätyttyä vuonna 1961 Salmisen oli määrä aloittaa Turun kaupunginteatterissa, mutta lopulta hänet kiinnitettiin Suomen Kansallisteatteriin, missä hänen uransa alkoi vaisusti. Hänen ensimmäinen merkittävä roolinsa oli juutalaispoika Andri Max Frischin näytelmässä "Andorra". Salminen itse ei pitänyt suorituksestaan, mutta kriitikkovastaanotto oli myönteinen ja hän sai enemmän roolitehtäviä.


title: Esko Salminen

text: Salmisen varsinainen riemuvoitto Kansallisteatterissa oli Eskon rooli Aleksis Kiven "Nummisuutareissa". Suorituksen fyysisyys sai erityistä huomiota: ”Tuskin meillä on tämän Eskon veroista ulkonaisia humalan ilmauksia – ilmahyppyjä, aitalentoja ja muuta mahdollista, hyvin irrallista akrobatiaa!”, Ilta-Sanomat hehkutti. Seuraava taiteellinen voitto oli nimiosa Marcel Pagnolin näytelmässä "Marius" kevätkaudella 1966. Salminen oli alkanut saada arvostusta Kansallisteatterin näyttelijänä, ja päätti irtisanoutua vuonna 1969, mikä sai teatterin johdon ymmälleen.


title: Esko Salminen

text: Ainoan teatterikiertueensa Salminen teki kesällä 1962. Kiertue oli jatkoa Ansa Ikosen 25-vuotiskiertueelle ja sillä olivat mukana edellä mainittujen lisäksi Tauno Palo, Uuno Hemmo, Katriina Rinne ja Tommi Rinne. Kiertueella esitettiin Katariina Suuren elämästä kertovaa komediaa "Keisarinna" ja se veti katsomot täyteen. Salminen näytteli Katariinan nuorta rakastajaa.


title: Esko Salminen

text: 1970-luvun taitteessa suomalainen teatteri oli voimakkaasti politisoitunut ja niin sanottu yhteiskunnallinen teatteri oli muotia. Suomalaisessa yhteiskunnassa teatteri oli tuohon aikaan merkittävä voima sekä taiteellisesti että poliittisesti ja etenkin kaupunginteattereiden ohjelmisto ja johto heijasteli paikallisia poliittisia voimasuhteita.


title: Esko Salminen

text: Yhteiskunnallisen teatterin airut Ralf Långbacka houkutteli Esko Salmisen Helsingin Kaupunginteatteriin, missä tämä aloitti syyskaudella 1969. Salmisella oli merkittävä rooli Dostojevskin romaaniin perustuvassa näytelmässä "Riivaajat" ja kyseisen roolin puitteissa hän protestoi Eugen Terttulan, Kalle Holmbergin ja Ralf Långbackan puolesta. Osa kaupunginteatterin väestä oli halunnut kyseisen kolmikon teatterin johtoon, lopulta johtajaksi valittiin kuitenkin Timo Tiusanen, jonka teatterin hallitus puolestaan olisi halunnut edellä mainitun kolmikon lisäksi johtajiston neljänneksi jäseneksi.


title: Esko Salminen

text: Salminen päätti Helsingin Kaupunginteatterin kautensa kevääseen 1971 yhdessä Holmbergin ja Långbackan kanssa. Kolmikko siirtyi Turkuun ja Salmisen tuolloinen elämänkumppani Heidi Krohn seurasi perässä vuotta myöhemmin. Turun kauden tapaus oli Kiven "Seitsemän veljestä". Salminen näytteli Juhania, ensi-ilta oli joulukuussa 1972 ja näytelmää esitettiin kolmen vuoden aikana lähes 250 kertaa. Näytös vieraili myös ulkomailla, "Berliinissä tuli sellaisia väliaplodeja, että näyttämölläkin hämmästyttiin", Salminen muistelee. Sole Uexküll piti "Seitsemää veljestä" "nerokkaana teatterina" ja ylisti Salmisen Juhania "mahtavaksi". Aamulehden Olavi Veistäjä huomioi Salmisen taiteellisen rekisterin laajuuden, "sokeasta vimmasta herkkään kyynelehtimiseen". Saksalaisen kritiikin mielestä Turun kaupunginteatteri oli löytänyt "Seitsemässä veljeksessä" spontaniteetin ja alkuvoiman.


title: Esko Salminen

text: "Seitsemästä veljeksestä" tehtiin kahdesta eri yleisönäytöksestä koottu televisiotaltionti vuonna 1975. Se julkaistiin DVD:nä vuonna 2015. Myös televisioversio sai hyvän vastaanoton. Jukka Kajava kirjoitti Helsingin Sanomissa tammikuussa 1976: "Sana taltiointi itseasiassa unohtui: katsoimme elävää teatteriesitystä."


title: Esko Salminen

text: Salmisen Turun vuosien toinen taiteellinen voitto oli Ernst Bruun Olsenin "Van Gogh ja postinkantaja". Långbackan ohjaama tuotanto sai ensi-iltansa syystalvella 1975. Salminen näytteli van Goghia, postinkantajaa näytteli Martti Tschokkinen. Itä-Häme-lehden Maija Kippola kehui Salmisen suoritusta "näyttämölliseksi ihmeeksi". "Erittäin kiintoisaa tulee olemaan, miten hän saa repäistyksi itsensä irti van Goghista", Kippola kirjoitti arviossaan.


title: Esko Salminen

text: Myös Dantonin rooli Georg Büchnerin näytelmässä "Dantonin kuolema" kuuluu Salmisen Turun kauden voittoihin, hän itse kuvailee roolia "valtavaksi" ja "filosofialtaan suunnattomaksi". Turun kaupunginteatterin kaudellaan Salminen näytteli myös muun muassa näytelmissä "Kuningas Lear", "Kirsikkapuisto" ja Aleksis Kiven farssissa "Olviretki", joka jäi Turun vuosien viimeiseksi näytelmäksi. Kaikkiaan Turun vuodet olivat Salmisen elämässä kiihkeitä ja kuluttavia.


title: Esko Salminen

text: Syksyllä 1977 Salminen palasi Heidi Krohnin kanssa Helsingin Kaupunginteatteriin, jossa hänen ensimmäinen suuri roolinsa oli nimiosa Shakespearen "Othellossa". Salminen itse pitää Othelloa rajuine tunnetilojen vaihteluineen raskaimpana roolinaan Dantonin ohella. Vuonna 1981 Salminen näytteli yhdessä Jukka-Pekka Palon kanssa nimiroolin Henrik Ibsenin näytelmässä "Peer Gynt", jossa Salminen näytteli vanhaa ja Palo nuorta Gyntiä. Ralf Långbackan ohjaamasta näytelmästä tuli yleisö- ja arvostelumenestys: se sai yli 120 000 katsojaa. Vuorotellen Peer Gyntin roolin kanssa Salminen näytteli Eddie Carbonea Arthur Millerin teoksessa "Näköala sillalta". Ohjaajana oli Jack Witikka. Eddien rooli on yksi Salmisen mieluisimpia, ja hän kutsuu sitä "köyhän miehen Othelloksi".


title: Esko Salminen

text: Loppuvuodesta 1985 ensi-iltaan tullut "Tartuffe" sai huomiota pohjoismaisilla teatterifestivaaleilla. Salminen tulkitsi Holmbergin ohjaamassa teoksessa Orgonin roolin, nimiroolin teki Juha Muje. Lokakuussa 1986 sai ensi-iltansa Neil Hardwickin ohjaama farssi "Leikitäänkö lääkäriä", jonka ennakkonäytökset onnistuivat erinomaisesti, mutta ensi-ilta oli fiasko. Lopulta näytelmästä tuli kuitenkin menestys. "Meille se oli hieno oppitunti englantilaisesta teatterista ja ajoituksen aritmetiikasta", Salminen kuvailee.


title: Esko Salminen

text: Holmbergin ohjaamassa "Macbethissä" Salminen näytteli nimiroolin. Joulukuussa 1989 ensi-iltaan tullut näytelmä sai ristiriitaisen vastaanoton. Salmisen viimeiseksi rooliksi Helsingin Kaupunginteatterissa jäi siltä erää Fagin näytelmässä "Oliver Twist".


title: Esko Salminen

text: Esko Salmisen paluuroolina Kansallisessa oli Eugene O'Neill näytelmässä "Elämää pitempi yö". Lars Norénin kirjoittaman teoksen ohjasi Kurt Nuotio. Helsingin Sanomien Kirsikka Moring luonnehti Salmisen Eugenea ”jättimäiseksi hermokimpuksi”. Moringin mielestä Salminen otti paikkansa ”suomalaisen teatterin valtiaana” ja ilmensi ”lähes saatanallista fyysistä intensiteettiä”. Salminen itse piti roolia upeana ja vaativana. Näytelmässä olivat mukana myös muun muassa Kyllikki Forssell ja Jukka-Pekka Palo. Sitä esitettiin kahden vuoden aikana lähes sata kertaa.


title: Esko Salminen

text: Laura Jäntin ohjaamassa näytelmässä "Cyrano de Bergerac" Salminen teki nimiroolin. Näytelmästä tuli menestys, jota esitettiin neljä vuotta. Salmisen Cyrano sai myös kriitikoilta myönteisen vastaanoton: "Jättiläisrooli soljuu kevään keveänä", Jukka Kajava kirjoitti Helsingin Sanomissa lokakuussa 1993. 35-vuotistaiteilijajuhlassaan 1. helmikuuta 1997 Salminen näytteli Cyranoa. Samassa yhteydessä hän sai Suomen Näyttelijäliitolta kultaisen kunniamerkin.


title: Esko Salminen

text: Syksyllä 1997 sai ensi-iltansa ranskalaisen Yasmina Rezan uusi näytelmä "Taide" ohjaajanaan Arto af Hällström. Salminen näytteli Marcia. Taidetta ja ystävyyttä valottava "Taide" sai hyvän kriitikkovastaanoton ja sitä esitettiin noin kaksisataa kertaa aina syksyyn 2000. Samaan aikaan Salminen näytteli Helsingin Kaupunginteatterissa Willy Lomania Arthur Millerin "Kauppamatkustajan kuolemassa" sekä Aleksanterin teatterissa Coline Serreaun komediaa "Välkky ja Pölkky". Asko Sarkola oli Välkky ja Esko Salminen Pölkky. Rooliaan varten Salmisen tuli opetella soittamaan viululla sävelteos ”Parlez moi d’amour” – naisten viettelemiseksi. ”Raakel Lignell oli mulla opettajana, antoi yhden oman pienen viulunsa lainaksi. --- Raksu piirsi tarkkaan, mitä minun pitää painaa milloinkin”, Salminen kertoi viuluopinnoistaan. "Välkky ja Pölkky" oli kassamenestys ja sai myös myönteisen kriitikkovastaanoton.


title: Esko Salminen

text: "Kauppamatkustajan kuoleman" Willy Loman oli rooli, josta Salminen sai huomattavasti yleisöpalautetta; saman verran kuin van Goghista. Elämäkerrassaan "Toinen näytös" Salminen käsittelee kyseistä roolia usean sivun verran: "Jokainen näkee Willyssä isänsä. Millerhän kirjoitti sen isästään", Salminen analysoi. Saku Heinonen kirjoitti Keskisuomalaisessa lokakuussa 1999: "Willy Lomanin hahmo koko tarinan ruumiillistumana on Esko Salmisen käsittelyssä niin aito, että se jää katsojaan. Olenko minä todellakin tuollainen, ja olenhan minä". "Kauppamatkustajan kuolemaa" esitettiin yli 70 kertaa, viimeisen kerran syystalvella 2000. Omasta mielestään Salminen oli tuohon aikaan ollut jo pitkään kypsä sairauseläkkeelle, lähinnä useaan otteeseen operoitujen polviensa tähden.


title: Esko Salminen

text: Kevätkaudella 2001 sai ensi-iltansa Helsingin Kaupunginteatterissa "Puntilan isäntä ja hänen renkinsä Matti", jossa Salminen näytteli Puntilaa ja sai jälleen hyvät arvostelut. Kriitikoiden mukaan hän sai Puntilan roolissaan käyttää koko taiteellista rekisteriään. Teoksen ohjasi Kurt Nuotio. Kansallisteatterissa tuli ensi-iltaan joulukuussa 2003 Shakespearen "Falstaff", jossa Salminen näytteli jälleen nimiroolin. Kristo Salminen näytteli Falstaffin kasvattipoikaa prinssi Henrikiä. Näytelmän vastaanotossa kriitikot mainitsivat Esko Salmisen kyvyn ottaa yleisönsä pelkällä läsnäolollaan. Salmisen rooliluettelo karttui näytelmien pääosista myös vuosikymmenen jälkipuoliskolla: nimiosa "Kuningas Learissa", Sirin rooli Ronald Harwoodin "Pukijassa" ja James Tyronen rooli Eugene O’Neillin näytelmässä "Pitkän päivän matka yöhön".


title: Esko Salminen

text: Aamulehden Soila Lehtonen kirjoitti Sirin roolista: "Esko Salmisen Sir on mehevä sekoitus eksynyttä sonnia ja koditonta karitsaa; itsensä hukannut tähtinäyttelijä virkoaa hetkittäin teatteridespootiksi, jota karisma on kannatellut kaameimmissakin kiertueläävissä". Lehtonen kuvaili Salmista vanhaksi sotaratsuksi, jolla on kyky hurmata yleisönsä. Satakunnan Kansan Matti Linnavuori katsoi Salmisen tekevän pilaa "näyttelijän itserakkaudesta ja hyväksymisen tarpeesta".


title: Esko Salminen

text: "Pitkän päivän matka yöhön" tuli ensi-iltaan aivan vuosikymmenen lopulla Kurt Nuotion ohjaamana. Kriitikot suitsuttivat kappaletta. Sana-lehden Anne Valkonen piti Salmisen James Tyronea ”uskomattomana”. Kirsikka Moring arvioi Helsingin Sanomissa: ”Salmisen suhteessa rooliinsa ja vastanäyttelijöihin löytyy tuhat sävyä itsesyytöksen kyyneleistä raivoon ja rakkauteen…”. "Pitkän päivän matka yöhön" oli myös Salmisen taiteilijajuhlan numero marraskuussa 2010.


title: Esko Salminen

text: Salminen on jatkanut teatteriuraansa edelleen 2010-luvulla. Marraskuussa 2013 sai ensi-iltansa Suomen Kansallisteatterissa "Ilta Esko Salmisen kanssa", jossa Salminen kertoo elämästään ja lausuu monologeja. Syyskaudella 2014 Salminen näytteli Helsingin Kaupunginteatterissa professoria Anton Tšehovin klassikkonäytelmässä "Vanja-eno".


title: Esko Salminen

text: Salminen esiintyi ensi kerran vanhempiensa kanssa epookkikomediassa "Katupeilin takana" (1949). Ammattimaisen elokuvauransa hän aloitti teatterikoululaisena draamakomediassa "Skandaali tyttökoulussa" (1960). Camp-klassikoissa "Kuu on vaarallinen" ja "Jengi" Salmisella oli keskeinen miesrooli. "Kuu on vaarallinen" oli aikansa mittapuun mukaan rohkea, sillä Salmisen roolihahmo vietti turhan monta sekuntia Liana Kaarinan roolihahmon rintojen välissä, joten elokuvaa sensuroitiin. Salminen näytteli myös niin kutsuttuja ongelmanuoria muutamassa tuotannossa. Elokuvaura oli uinuksissa monta vuotta 1960-luvun alkupuolen näyttelijälakon jälkeen: Salminen näytteli lähinnä sivuosia, miespääosa hänellä oli komediassa "Johan nyt on markkinat!" vuonna 1966. Vuosikymmenen jälkipuoliskolla hän oli mukana myös muutamassa Spede-elokuvassa. Kun hän pitkän tauon jälkeen 1970-luvulla palasi elokuvan pariin, tehtävät vastasivat paremmin hänen ominaislaatuaan: "Runoilija ja muusa", "Pedon merkki", "Niskavuori" ja "Hamlet liikemaailmassa".


title: Esko Salminen

text: Elokuvassa "Runoilija ja muusa" (1978) Salminen näyttelee Eino Leinoa, Onervaa tulkitsee Elina Salo. Helsingin Sanomien Helena Ylänen arvioi: " --- Salmisen kautta Leino elää meille uudelleen". Elokuva sai teatterikierroksellaan noin 220 000 katsojaa ja televisioensi-illassaan liki 1,4 miljoonaa katsojaa. Lokakuussa 1979 tuli ensi-iltaan palkittu animaatioelokuva "Seitsemän veljestä", jossa Salminen on kertojana. Teos on ensimmäinen suomalainen pitkä animaatioelokuva.


title: Esko Salminen

text: "Pedon merkkiä" (1981) alettiin kuvata välittömästi sen jälkeen, kun Salminen oli palannut New Yorkista, missä hän ystävineen oli viettänyt 40-vuotissyntymäpäiviään muutaman viikon. Salminen kuvailee "Pedon merkkiä" "tavattoman mielenkiintoiseksi". Hänen mukaansa teoksesta huomaa edelleen hänen kamerakammonsa ja liiallisen yrittämisensä. Aamulehden Erkka Lehtolan mielestä Salmisen osasuoritus osoitti ammattitaitoa ja varmuutta, mutta jäi silti aavistuksen kapeaksi. "Pedon merkki" keräsi teattereihin kohtuulliset sata tuhatta silmäparia.


title: Esko Salminen

text: Matti Kassilan "Niskavuoressa" (1984) Salminen vetää keskeisen miesosan Satu Silvoa vastaan. Niskavuoren Aarnen olivat näytelleet valkokankaalla aiemmin Tauno Palo ja Erkki Viljos. Silvo teki Ilonan roolin. 1930-luvun Hämeeseen ja Helsinkiin sijoittuva, Hella Wuolijoen näytelmiin perustuva elokuva sai varovaisen myönteisen vastaanoton ja noin 150 000 katsojaa.


title: Esko Salminen

text: Pekka Parikan "Pohjanmaassa" (1988) Salminen tulkitsi Veikko Hakalan roolin. Salminen luonnehti roolia isoksi ja hän teki siitä vanhan voimamiehen, joten tehtävää varten oli treenattava rajusti. Asiaan kuuluvaa murretta hän oppi Jorma-enoltaan. 1980-luvun lopulla Salminen näytteli myös kolmessa Kaurismäen veljesten elokuvassa ja teki sivuroolin Pekka Parikan "Talvisodassa", joka keräsi teattereihin noin 630 000 katsojaa. Seuraavalla vuosikymmenellä hän oli pitkästä aikaa mukana Ere Kokkosen ja Speden komedioissa. "Uuno Turhapuron veljestä" (1994) tuli Turhapuro-sarjan erikoisuus, sillä Vesa-Matti Loiria ei nähty siinä lainkaan. Salminen lähti näyttelemään Uunon veljeä siinä luulossa, että Loiri on mukana elokuvassa.


title: Esko Salminen

text: Kassilan rikosdraamassa "Kaikki pelissä" (1994) Salminen näytteli miespääosan, komisario Nummensyrjän. Hannele Lauri ja Satu Silvo näyttelivät keskeiset naisroolit ja elokuvan "pahiksena" oli Jukka Puotila. Elokuva sai vain kymmenisen tuhatta katsojaa ja kriitikkovastaanottokin oli vaisu.


title: Esko Salminen

text: Ere Kokkosen ohjaamassa Arto Paasilinnan romaaniin perustuvassa elokuvassa "Kymmenen riivinrautaa" (2002) Salminen näytteli pääosan, Rauno Rämekorven. Ilkikurisessa komediassa Salminen näyttelee useita naisrooleja vastaan, joita tulkitsevat muun muassa Kristiina Elstelä ja Tea Ista. Halpatuotantona toteutettu elokuva sai verraten nuivan kriitikkovastaanoton, näyttelijäsuoritukset saivat kuitenkin kiitosta. Iltalehden Olli Kangassalo kirjoitti: "Komedia kyntää eteenpäin Esko Salmisen vitaalisen farssiroolin varassa ---". Katsojia elokuva keräsi vain noin 26 000.


title: Esko Salminen

text: Klaus Härön palkitussa draamassa "Äideistä parhain" Salminen näytteli vanhaa Eeroa, nuorta näytteli Topi Majaniemi. Heikki Hietamiehen romaaniin perustuva teos kertoo Ruotsiin lähetetyistä sotalapsista. Se sai Suomen teatterikierroksellaan noin 220 000 katsojaa.


title: Esko Salminen

text: 2010-luvulla Esko Salminen on näytellyt useissa elokuvissa, kuten "Veljekset", "Varasto", "Härmä" sekä "Juoppohullun päiväkirja". Hänen roolinsa ovat olleet tyypillisesti isohkoja sivuosia, kuten "Varaston" Kataja.


title: Esko Salminen

text: Parhaimpana elokuvanaan Salminen pitää Veikko Aaltosen ohjaamaa teosta "Tuhlaajapoika" (1992), jossa hän näyttelee sadomasokistista psykiatria. Elokuva sai neljä Jussi-palkintoa, yksi niistä Salmiselle parhaasta miessivuosasta. Iltalehden Olli Manninen vertasi Salmisen suoritusta Anthony Hopkinsin Hannibal Lecteriin. Vuonna 1999 Salminen näytteli sivuroolin Aaltosen draamaelokuvassa "Rakkaudella, Maire".


title: Esko Salminen

text: Salminen dubbasi Clayton-hahmon suomenkielisessä "Walt Disneyn Tarzan" -elokuvassa ja "Yli aidan" -elokuvan Ozzie-hahmon.


title: Esko Salminen

text: Esko Salminen näytteli televisiossa ensi kerran vuonna 1958, jolloin hän oli mukana Kellariteatterin televisioiduissa tuotannoissa. Lähetykset katosivat eetteriin, sillä niitä ei voitu tallentaa. Kellariteatteri näytteli ja parikymppinen Lenita Airisto juonsi lähetykset Albertinkadun studiosta Helsingin Kampista. Myös 1960-luvulla ja edelleen 1970-luvulla Salmisen televisioroolit olivat enimmäkseen televisioituja teatterikappaleita. Hänen ensimmäisiä televisiosarja-roolejaan oli sivuosa MTV:n "Asemahotellissa" helmikuussa 1965. Sarja ei ole säilynyt jälkipolville. Tallennettua ja säilynyttä tuotantoa edustaa muun muassa Jukka Sipilän "Kukunor" vuodelta 1973, Salmisen rooli televisionäytelmässä oli Kalahari/Atlantis.